Ibu Bapa, Kenal Pasti 3 Gangguan Pembelajaran Pada Si Kecil (Termasuk Disleksia)!

Masalah pembelajaran merupakan antara gangguan belajar yang boleh dialami oleh kanak-kanak.

Namun terdapat 3 masalah yang paling utama penting untuk dikenal pasti oleh ibu bapa.
Teruskan membaca artikel ini untuk mengetahui lebih lanjut.

Memahami tentang masalah pembelajaran si kecil

Menurut Pekerja Sosial dan Pendukung Pendidikan dari
MLM Advocacy,
 Monica Mandell, ketidakupayaan atau gangguan belajar adalah 1 masalah berkaitan
 proses psikologi yang terlibat dalam pembelajaran.

“Ketidakupayaan ini boleh menjejaskan cara seseorang individu untuk
 belajar membaca, menulis,
melakukan tugasan matematik atau sebarang proses pembelajaran lain,” ujar Monica.

Bagi Pakar Psikologi Kanak-kanak dan Pengarah
The Help and Healing Center
, Dr Jessica Myszak, terdapat 3 masalah ketidakupayaan pembelajaran yang biasa didiagnosis, iaitu:

Disleksia.

Dysgraphia.

Dyscalculia.

3 masalah pembelajaran atau gangguan belajar yang boleh dialami kanak-kanak

Disleksia

Merupakan
sejenis masalah belajar khusus
 yang kerap berlaku. Kanak-kanak dengan masalah ini akan berdepan gangguan belajar seperti kesukaran menguasai tugasan sekolah walaupun telah berusaha.

Mereka dengan masalah ini lazimnya sukar membaca, tulisan tidak berapa kemas dan tidak dapat menyelesaikan masalah matematik.

Menurut Pakar Perunding Pediatrik dan Perkembangan Pediatrik, Hospital Pantai Kuala Lumpur, Dr Raja Juanita Raja Lope, disleksia boleh dikesan awal semasa kanak-kanak mula memasuki tadika.

Antara isu yang boleh dikenal pasti adalah apabila kanak-kanak berdepan kesukaran mengenal abjad seperti A, B, C.

Sesetengah kanak-kanak dengan disleksia mungkin akan lambat dari aspek penuturan dan pemahaman.

Ciri-ciri disleksia yang boleh dikesan:

Pada peringkat prapersekolahan

Lambat bertutur

Kesukaran menyebut rima perkataan

Sukar menulis nama sendiri

Tidak dapat mengenal bentuk atau warna

Mengalami kesukaran berkongsi cerita yang didengar

Pada peringkat persekolahan

Gagal menguasai tugasan sekolah seperti membaca, menulis, mengeja atau mengira

Tidak suka membaca
 atau mengelak diri membaca di dalam kelas

Kesilapan membaca huruf, perkataan atau nombor – membaca terbalik

Kurang koordinasi

Keliru dengan konsep seperti ‘semalam’, ‘hari ini’ atau ‘esok’

Sukar memahami, mengingati dan mengikuti arahan

Selalu tersalah letak, atau kehilangan barang

Langkah-langkah mengatasi:

Sebagai ibu bapa pastinya anda akan cuba untuk membantu mereka, bukan? Jadi berikut adalah cara-cara yang boleh anda lakukan:

Membantu dan menyokong anak dalam membina keyakinan diri

Memberikan rawatan untuk penyakit yang mungkin berkait seperti simptom hiperaktif dan kurang daya tumpuan (ADHD)

Mempertingkatkan potensi pembelajaran melalui:

Terapi pertuturan.

Latihan pendengaran dengan bantuan komputer.

Pendekatan penggunaan deria – sentuhan, pendengaran, gerakan bibir dan menulis huruf atau perkataan.

Disgraphia

Ia berkaitan masalah sistem saraf mempengaruhi kemahiran motor halus diperlukan untuk menulis. Keadaan itu menimbulkan kesukaran untuk kanak-kanak menulis dan
melengkapkan sebarang tugasan.

Kebanyakan penyelidik tidak dapat mengenal pasti mengapa keadaan ini berlaku kepada kanak-kanak. Manakala bagi individu dewasa ia mungkin melibatkan kecederaan atau trauma pada otak.

Bagi kanak-kanak, ketidakupayaan ini biasanya berlaku bersama
 masalah pembelajaran lain seperti ADHD
dan disleksia.

Ciri-ciri disgraphia yang boleh dikesan:

Kanak-kanak dengan disgraphia mempunyai tulisan tangan yang tidak jelas, tidak teratur, atau tidak konsisten.

Mereka juga sering mempunyai
slant
 yang berbeza, bentuk, huruf besar dan huruf kecil. Mereka juga cenderung menulis atau menyalin dengan perlahan.

Tanda-tanda lain, termasuklah:

Genggaman sempit, yang boleh menyebabkan tangan sakit

Sukar untuk mengganggar jarak atau margin ketika menulis

Sering memadam tulisan

Tidak konsisten dalam jarak penulisan dan perkataan

Lemah dalam mengeja

Posisi badan atau pergelangan tangan yang luar biasa ketika menulis

Langkah-langkah mengatasi:

Berikut antara beberapa perkara yang boleh dilakukan oleh ibu bapa untuk membantu anak-anak dengan masalah disgraphia, iaitu:

Berikan anak menggunakan kertas lebar, kertas graf atau kertas bergaris untuk membantunya dalam masalah penjajaran abjad dan perkataan

Berikan anak pensil yang mempunyai genggaman (
pencil grips
) atau sebarang alat menulis untuk keselesaan

Berikan anak
menggunakan komputer untuk menaip
dan bukan menulis, ajarkan mereka menaip pada peringkat awal

Jangan mengkritik sebarang kekotoran atau penulisan yang tidak kemas. Sebaliknya puji usahanya dan berikan penghargaan

Sedar mengenai keadaan yang berlaku dan maklumkan kepada anak mengenainya

Ajarkan mereka untuk menenangkan diri sebelum belajar menulis

Berikannya menggenggam bola stres untuk meningkatkan kekuatan otot tangan dan koordinasinya

Anda juga dinasihatkan untuk berbincang keadaan anak dengan guru mereka. Ini pastinya akan dapat membantu anak untuk mengatasi gangguan ini dengan sokongan dan bantuan daripada guru di sekolah.

Dyscalculia

Keadaan berkaitan otak yang menyebabkan pembelajaran aritmetik asas menjadi sukar. Ia mungkin 1 keadaan yang diwarisi tetapi penyelidik masih belum menemui sebarang gen yang boleh dikaitkan dengannya.

Saintis mencadangkan keadaan ini sama seperti disleksia – gangguan membaca – tetapi masih belum dalam difahami sepenuhnya.

Keadaan ini juga dikenali sebagai  ‘disleksia matematik,’ tetapi ini boleh mengelirukan kerana dyscalculia adalah keadaan yang sama sekali berbeza.

Ciri-ciri dyscalculia yang boleh dikesan:

Kanak-kanak dengan keadaan ini akan berdepan kesukaran ketika mengira. Mereka mungkin masih mengira menggunakan jari sedangkan kanak-kanak seusia mereka sudah tidak melakukannya lagi.

Sukar membuat anggaran seperti berkaitan ketinggian

Mengalami
masalah dengan perkataan matematik

Susah untuk belajar matematik asas seperti tambah, tolak dan darab

Sukar memahami pecahan

Tidak dapat memahami graf dan carta

Kesukaran mengira duit

Tidak mampu mengingati nombor telefon atau poskod

Tidak tahu memberitahu tentang waktu atau membaca masa

Langkah mengatasi:

Menurut pakar, ahli psikologi pendidikan atau pakar neuropsikologi berkaitan dyscalculia, mereka mencadangkan 3 perkara berikut untuk membantu kanak-kanak yang berdepan keadaan ini, iaitu:

Pelan pembelajaran yang direka khas.

Permainan pembelajaran berasaskan matematik.

Mempraktikkan kemahiran matematik lebih kerap berbanding kanak-kanak lain.

Bagi ibu bapa pula, berikut antara perkara yang boleh dicuba:

Biarkan dia menggunakan jari dan kertas apabila mengira

Pastikan dia mempunyai alat yang betul seperti kalkulator dan pemadam

Gunakan kertas graf. Ia membantu untuk menjadikan penulisan mereka lebih kemas dan teratur

Gunakan muzik dan irama untuk mengajar fakta matematik

Puji segala usaha kerasnya untuk belajar

Ajarkan kepadanya cara untuk mengatasi kegelisahan

Anda juga dinasihatkan untuk berbincang keadaan anak dengan guru mereka. Ini pastinya akan dapat membantu anak untuk mengatasi gangguan ini dengan sokongan dan bantuan daripada guru di sekolah.

Akhir kata

Sekiranya anak anda mengalami gangguan pembelajaran, anda tidak harus membeza-bezakan mereka dengan adik-beradik yang lain. Ini kerana mereka tetap mempunyai kelebihan tersendiri dan boleh mencapai kejayaan sama seperti kanak-kanak lain.


Minggu 35

Perkembangan bayi

Perkembangan bayi dalam kandungan

Bayi anda kini bersaiz seperti tembikai kecil, dengan berat 3.8 kg dan kepanjangan lebih kurang 46 cm. Dengan saiz ini, tidak ada ruang dalam uterus untuk bayi bergerak. Disebabkan itu, bilangan pergerakan bayi mungkin berkurang, tetapi bertambah kuat.

Lemak sedang terkumpul di sekeliling badan bayi anda, terutamanya sekitar bahu. Jika bayi anda pada posisi kelahiran kepala dahulu, kepalanya akan berada pada tulang pubik untuk persiapan kelahiran.

Perubahan hidup & tubuh badan

Bagaimanakah perubahan badan saya?

Uterus anda yang dilindungi oleh pelvis akan mencapai tulang rusuk anda. Jika anda boleh mengintai keadaan dalam rahim, anda akan melihat bahawa bayi anda sekarang sedang mengambil ruang yang lebih banyak berbanding air amniotik. Uterus anda yang membesar ini juga menyempitkan ruang untuk organ dalaman anda, menyebabkan anda perlu kencing lebih kerap dan mengalami pedih hulu hati dan masalah pencernaan yang lain. Jika anda tidak menghadapi masalah-masalah ini, anda adalah golongan yang beruntung.

Apakah yang perlu saya beri perhatian?

Adakah bayi menangis kali pertama sewaktu lahir ke dunia ini? Tangisan pertama bayi mungkin berlaku dalam rahim. Kajian menunjukkan bahawa bayi telah menunjukkan reaksi menangis seperti menggoyangkan dagu, membuka mulut, mengambil beberapa nafas sebelum mengeluarkannya dan bertenang kembali atau terkejut dengan bunyi halus yang didengari dalam abdomen ibunya. Reaksi ini berlaku pada tahap awal sekalipun dalam bayi pramatang, maka tidak hairanlah tangisan mungkin berlaku dalam rahim jauh sebelum kelahiran bayi ke dunia.

Pertemuan dengan doktor

Apa yang harus saya maklumkan pada doktor?

Walaupun tarikh kelahiran bakal datang, terdapat bayi yang berterusan membesar hingga bulan ke-10. Jika ini berlaku, mungkin bayi anda ingin tinggal lebih lama dalam uterus. Tanyakan persediaan yang bersesuaian jika anda telah melepasi tarikh kelahiran yang sepatutnya. Tetapi adalah lebih baik jika bayi meninggalkan uterus sesegera mungkin tanpa sebarang masalah.

Apakah ujian yang perlu saya tahu?

Doktor akan menganggar saiz bayi anda dan meramalkan waktu kelahiran. Anda mungkin perlu menjalani pelbagai ujian bergantung kepada keperluan anda dan kehendak doktor, ini termasuklah:

Timbang berat (penambahan berat badan akan berhenti atau berkurang pada waktu ini);

Tekanan darah (mungkin lebih tinggi berbanding timester kedua);

Ujian air kencing untuk memeriksa tahap gula dan protein;

Vena varikos pada kaki, bengkak pada tangan dan kaki;

Pemeriksaan degupan jantung janin;

Ukuran saiz rahim melalui pemeriksaan luar untuk dibandingkan dengan waktu kelahiran;

Ketinggian fundus (bahagian atas rahim);

Saiz fetus, arah kelahiran (kepala atau punggung dahulu), kedudukan (muka ke bawah atau ke atas) melalui pemeriksaan dengan sentuhan dari luar.

Simptom atau tanda yang tidak normal;

Sediakan senarai soalan atau isu yang anda mahu bincangkan dengan doktor anda.

Kesihatan & keselamatan

Apakah yang perlu saya tahu untuk kesihatan dan keselamatan semasa hamil?

Posisi tidur

Dalam trimester pertama kehamilan, anda boleh berbaring terlentang kerana berat bayi anda tidak begitu berat. Bagaimanapun, pada trimester kedua kehamilan, apabila bayi anda semakin berat, anda harus memilih posisi tidur yang lain.

Bagaimanakah perkembangan bayi anda minggu hadapan?

Hello Health Group
 tidak memberikan sebarang khidmat nasihat, diagnosis atau rawatan perubatan.


Gelembung Air Pada Jari Tangan? 9 Keadaan Ini Antara PUNCANYA

Berasa pelik apabila muncul gelembung air pada jari tangan? Dalam perkongsian artikel ini, anda akan mengetahui antara punca kulit menggelembung berisi air boleh berlaku.

Untuk mendapatkan lebih banyak info tentang Kesihatan Kulit, sila dapatkannya
di sini
.

Apa itu gelembung air pada jari tangan?

Gelembung air atau lebih
dikenali sebagai lepuh
 ini boleh muncul pada mana-mana bahagian tubuh termasuklah tangan.

Umumnya, lepuh pada tangan menyakitkan, tidak menyelesakan dan boleh mengganggu tugasan harian.

Lepuh pada lapisan kulit paling atas ini adalah gelembung berisi cecair – sama ada darah, nanah atau bahagian berair dengan darah yang dikenali sebagai serum.

Anda tidak disarankan untuk memecahkan lepuh melainkan atas nasihat doktor kerana boleh mengakibatkan kulit di bawahnya mengalami jangkitan.

Gejala dan simptom kulit menggelembung berisi air

Ia kelihatan seperti poket cecair kecil, sederhana atau besar yang boleh dilihat pada lapisan kulit atas. Biasanya terbentuk di
tapak tangan
 atau sisi jari.

Gelembung ini boleh menjadi amat menyakitkan apabila disentuh dan kulit sekitarnya boleh menjadi gatal dan bersisik.

Baca juga:

Punca gelembung air pada jari tangan

Berikut antara faktor lepuh boleh terjadi:

Kerengsaan

Kulit boleh melepuh jika terkena beberapa bahan kimia atau alergen. Dalam istilah perubatan, keadaan ini dikenali sebagai dermatitis kontak.

Bahan kimia yang boleh mengakibatkan lepuh pada tangan termasuklah:

Pelarut

Bahan pencuci

Beberapa kosmetik

Nikel sulfat

Agen kimia – seperti gas mustard yang digunakan dalam peperangan

Jangkitan

Jika wujud lepuh pada tangan, dapatkan pemeriksaan doktor. Ia mungkin disebabkan oleh
cacar air
 atau impetigo.

Melecur boleh jadi punca gelembung air pada jari tangan

Sesiapa sahaja boleh mendapat lepuh apabila terdedah kepada
selaran matahari
 yang teruk, menyentuh permukaan panas atau terlalu dekat dengan api.

Lepuh disebabkan melecur atau terbakar ini boleh berlaku mengikut kadar keterukan luka.

Geseran

Geseran berulang pada kulit juga boleh menjadi punca lepuh.

Lepuh geseran ini berlaku disebabkan tindakan berulang atau peningkatan tekanan pada permukaan kulit terhadap objek – contohnya, mengangkat berat tanpa pakai sarung tangan.

Ubatan

Sesetengah ubatan preskripsi boleh menyebabkan tindak balas dalam badan yang
mengakibatkan kulit melepuh
.

Pastikan anda merujuk doktor jika melihat gelembung pada kulit selepas pengambilan ubat dan maklumkan sebarang tindak balas pada ubat terdahulu.

Penyebab gelembung air pada jari tangan #Cuaca sejuk

Kesejukan melampau turut boleh mengakibatkan anda mengalami lepuh pada tapak tangan, jari dan
bawah lengan
.

Ia terjadi apabila seseorang terdedah kepada cuaca sejuk berterusan,
chillblains
– bengkak merah, kecil dan gatal pada belakang dan tepi jari akan muncul. Bengkak ini boleh berkembang menjadi lepuh dalam kes yang teruk.

Diabetes

Penghidap diabetes
 yang teruk boleh mengalami lepuh pada tangan atau bawah lengan. Ia biasanya tidak menyakitkan dan akan sembuh dengan sendiri.

Ekzema dishidrotik

Individu yang mengalami
masalah kulit dishidrotik
 akan mengalami lepuh kecil dan gatal pada tangan dan tepi jari. Ia juga boleh muncul pada tapak kaki.

Kegatalan yang dialami disebabkan dishidrotik boleh menjadi teruk.

Keadaan ini dikatakan tiada penawarnya. Ia akan muncul dan hilang dalam masa 2-3 minggu.

Kulit menggelembung berisi air disebabkan #Ekzema alahan

Merupakan keadaan kulit alahan biasa yang boleh mengakibatkan lepuh bersama dengan gejala lain seperti rasa kegatalan, mengelupas dan pecah.

Pemeriksaan doktor

Walaupun kebanyakan kes kulit menggelembung berisi air akan sembuh sendiri, namun anda mungkin perlu berjumpa doktor dalam beberapa situasi seperti:

Suntikan tetanus
 terakhir adalah lebih 10 tahun yang lalu

Mengalami bengkak pada nodus limfa sejak lepuh muncul

Peningkatan bengkak dan kesakitan pada kawasan terjejas

Melihat tanda jangkitan seperti kehadiran nanah, kulit terasa panas dan merah pada bahagian lepuh atau demam

Rawatan untuk gelembung air timbul pada jari tangan

Lepuh yang disebabkan masalah kesihatan memerlukan rawatan khas. Jika lepuh tidak pecah, lindunginya dengan pembalut (
bandage
) – pastikan balutan tidak terlalu ketat.

Jika lepuh telah pecah, cuci bahagian tersebut menggunakan air suam dan sabun lembut. Jangan kopek kulit. Sebaliknya balut bekas lepuh itu dengan pembalut yang telah disteril.

Doktor boleh menggunakan antara kaedah berikut untuk merawat anda:

Mengeringkan lepuh besar

Antihistamin

Krim antigatal

Salap penekan imun (
Immune-suppressing
)

Justeru, adalah lebih baik untuk anda tidak mencuba memecahkan gelembung air di rumah. Dapatkan nasihat doktor terlebih dahulu.

Tuntasnya

Sememangnya kulit menggelembung berisi air boleh mengakibatkan rasa sakit dan ketidakselesaan, tetapi umumnya, ia tidak berbahaya.

Apabila seseorang mendapat lepuh, mereka tidak harus cuba untuk memecahkannya kerana ia boleh mengakibatkan jangkitan. Jika gelembung air ini pecah dengan sendirinya, bersihkan dan tutup dengan pembalut.

Pastikan anda membuat pemeriksaan doktor jika wujud tanda jangkitan atau mengalami sakit mahupun
bengkak yang teruk
.


12 Warna Air Kencing Tidak Normal Yang Anda Kena Tahu! Hitam Pun Ada?

Umumnya, warna urin yang
 kita semua sering anggap sebagai normal adalah di antara kuning dan jernih.
 Namun, tahukah anda bahawa ada banyak lagi warna lain?

Ya, air kencing sebenarnya mempunyai pelbagai warna yang berbeza dan ia mungkin akan dipengaruhi oleh faktor lain seperti tahap kesihatan individu itu sendiri.

Warna-warna ini pula mungkin boleh jadi indikator sama ada anda sihat atau tidak. Jom teruskan membaca artikel ini untuk tahu tentangnya dengan lebih lanjut.

Kaitan warna air kencing & kesihatan

Kadangkala, kita semua mungkin tidak perasan akan variasi warna air kencing kerana kurang peduli mengenai kaitannya terhadap tahap kesihatan tubuh badan.

Pun begitu, anda perlu tahu bahawa ia sebenarnya dipengaruhi oleh makanan yang anda makan, minuman yang anda minum serta ubatan tertentu yang anda ambil.

Persoalannya,
apakah warna urin yang dianggap normal dan tidak
? Tenang, kami ada jawapannya!

Apa warna urin yang mungkin normal?

Ramai doktor telah mengklasifikasikan warna air kencing yang normal sebagai ‘
urochrome’
. Berikut merupakan variasi warna urin yang mungkin normal:

#1. Warna kuning jernih

Merupakan warna yang paling umum dan biasa ditemui, ia adalah petanda bahawa urin anda adalah normal dan mungkin tidak ada masalah berkaitan dengannya.

#2. Warna jerami pucat

Jika anda ada warna urin seperti ini, anda boleh dianggap bertuah kerana ia adalah warna yang paling sihat dan menandakan anda terhidrasi dengan sempurna.

Apa warna urin yang tidak normal?

Selain dua warna yang telah kami nyatakan di atas tadi, ada beberapa warna air kencing lain yang mungkin dikategorikan sebagai tidak normal termasuklah:

Warna urin tidak normal #1. Tidak berwarna

Air kencing yang langsung tidak berwarna mungkin menandakan bahawa tubuh badan anda mengalami
terlebih hidrasi kerana minum terlalu banyak air
.

Meskipun tidak begitu berbahaya seperti dehidrasi, ia akan membuat anda kerap kencing lantas membuang mineral penting seperti elektrolit dari tubuh badan.

#2. Warna kuning gelap

Sebenarnya, anda masih boleh anggap ia adalah normal kerana masih ada warna kuning namun ini merupakan petanda bahawa anda mungkin ada dehidrasi ringan.

#3. Warna madu ambar

Ia mungkin petanda anda ada dehidrasi
. Jika anda ada air kencing berwarna seperti ini, disarankan agar anda minum lebih banyak air.

#4. Warna oren terang

Warna ini mungkin menandakan anda ada ambil makanan atau minuman dengan pewarna, lebihan vitamin B dari darah ataupun ada
 masalah berkaitan organ hati atau hempedu
.

Warna urin tidak normal #5. Oren

Anda mungkin sedang mengambil ubatan tertentu seperti
rifampin
 atau
phenazopyridine
 dan ini adalah kesan sampingan biasa yang tidak perlu terlalu dibimbangkan.

#6. Warna oren gelap

Warna ini mungkin menandakan anda mengalami simptom penyakit jaundis, rhabdomyolysis atau
sindrom Gilbert
. Segera berjumpa doktor untuk nasihat, ubatan dan rawatan.

#7. Warna merah jambu

Menurut Pakar Nefrologi Dr Dena Rifkin,
 air kencing berwarna pink
 mungkin disebabkan oleh pengambilan ubi bit, beri biru atau pokok rhubard yang tidak berbahaya.

Namun, ia juga mungkin boleh jadi petanda masalah lebih besar sekiranya warna urin ini lebih cenderung ke merah. Sila teruskan membaca warna yang seterusnya.

Warna urin tidak normal #8. Merah

Warna merah seakan darah pada air kencing (hematuria)
 yang merupakan petanda mungkin ada jangkitan, batu karang atau tumor di dalam salur kencing.

Selain itu, ia juga boleh jadi disebabkan masalah prostat, keracunan merkuri atau gangguan jarang berlaku iaitu
porphyrias
. Jadi, jangan berlengah untuk berjumpa doktor.

#9. Warna putih susu

Seakan air mani, ia mungkin disebabkan oleh pengambilan mineral seperti kalsium, fosfat atau protein yang berlebihan atau petanda jangkitan salur kencing.

#10. Warna biru

Selain disebabkan oleh beberapa pewarna makanan atau ubatan tertentu, ia juga mungkin petanda gangguan metabolik sindrom
blue diaper
 yang perlu rawatan lanjut.

#11. Warna hijau

Bagi sesetengah individu, makan sayur seperti asparagus mungkin adalah puncanya. Namun ia juga mungkin petanda ada jangkitan bakteria pada salur kencing anda.

Warna urin tidak normal #12. Hitam

Paling menakutkan, ada warna air kencing yang berwarna hitam akibat keracunan tembaga atau fenol serta
kondisi melanoma
. Segera berjumpa doktor untuk diagnosis.


Tips Memilih Makanan Komersil untuk Bayi

Makanan komersial sering diberikan kepada bayi sebagai alternatif kepada makanan homemade, terutama bagi ibu bapa berkerjaya. Di samping menghidangkan bayi dengan makanan yang dimasak sendiri, tentunya ada ibu bapa yang telah siap-siap membeli makanan komersil sebagai persediaan jika mereka mempunyai kekangan masa untuk menyediakan makanan homemade.

Makanan komersil yang lazimnya terdapat di pasaran adalah seperti bijirin nasi, oat, barli dan puri buah atau sayur.

Tiada salahnya jika anda mahu berikan si manja makanan bayi komersil, cuma jangan terlalu kerap. Dalam memilih makanan bayi komersil, sila ikuti garis panduan di bawah:

Periksa label pada bungkusan

Pastikan makanan bayi anda tidak mengandungi bahan tambahan, perasa dan pewarna tiruan, atau garam dan gula.

Lihat khasiat

Jika anda ingin membeli bijirin untuk bayi lihatlah khasiat yang terkandung di dalamnya seperti kandungan zat besi atau sebagainya. Pastikan juga khasiat yang dilabel adalah khas untuk bayi dan bukannya orang dewasa. Perhatikan juga label sama ada kandungan bahan terdapat susu lembu atau susu soya yang mungkin memberi alahan kepada bayi anda.

Beli satu-satu jenis

Sama seperti makanan homemade, makanan komersil juga hanya perlu diberikan satu-satu jenis sahaja dan tidak bercampur dengan jenis-jenis lain. Hal ini adalah bagi mengenal sama ada si manja anda ada memiliki alahan terhadap satu-satu jenis makanan.

Perhatikan tarikh luput

Perkara paling penting sebelum membeli barang makanan adalah dengan melihat tarikh luput barang tersebut. Jika membeli makanan dalam tin, pastikan anda tidak memilih tin yang mempunyai kesan kemek atau karat kerana dikhuatiri memberi kesan terhadap kandungan makanan di dalam tin tersebut.

Organik lebih baik

Biarpun anda ingin membelikan anak anda makanan komersil, sebaik-baiknya pilihlah makanan yang berasaskan bahan organik supaya anak anda mendapat khasiat yang sepatutnya.

Ingatlah, makanan komersil hanyalah sebagai pengganti kepada makanan homemade. Jangan pula terlalu kerap memberikan si manja makanan komersil walaupun anda telah melihat khasiat yang terkandung padanya. Sebaik-baiknya, masakan hasil tangan anda adalah lebih elok diberikan supaya ikatan antara anda dan bayi lebih bermakna.

Hello Health Group
 tidak menyediakan nasihat perubatan, diagnosis, atau rawatan.


Ghairah Tengok Benda Seksi Sebab Hidung Berdarah? Ini Jawapan SEBENAR Anda Perlu Tahu

Sekiranya anda adalah seorang peminat tegar karya kartun Jepun (anime), mesti anda akan selalu menonton adegan atau babak di mana ada watak mengalami hidung berdarah setiap kali memikirkan sesuatu yang mengghairahkan bukan?

Namun, ada yang percaya bahawa situasi seperti ini mungkin tidak hanya akan berlaku di dunia animasi atau komik sahaja, bahkan di dunia nyata juga. Persoalannya, adakah benar keghairahan boleh menyebabkan hidung berdarah?

Untuk tahu jawapannya, jom sama-sama kita ikuti artikel ini dengan lebih lanjut!

Apakah sebenarnya pendarahan pada hidung?

Sebelum itu, kita perlu tahu apa punca sebenar
kondisi hidung berdarah
 berlaku terlebih dahulu.
Kondisi ini boleh terjadi sekiranya saluran darah kecil yang berada dalam lubang hidung pecah akibat sentuhan atau tekanan yang terlalu kuat.

Sebagai contoh, perbuatan
mengorek hidung dengan terlalu ganas
 boleh mengakibatkan kondisi ini berlaku. Ini kerana jari yang anda guna untuk mengorek mungkin akan terkena saluran darah kecil di dalam lubang hidung lantas menyebabkannya pecah.

Akan tetapi, telah timbul satu teori di mana ada yang mengatakan bahawa
 perasaan ghairah akibat rangsangan seksual juga boleh jadi punca hidung berdarah
! Adakah ia benar?

Adakah benar ghairah boleh sebabkan hidung berdarah?

Menurut satu teori, peningkatan rangsangan seksual mempunyai kaitan yang sangat erat dengan
peningkatan tekanan darah
. Secara hipotesisnya, semakin tinggi rangsangan seksual, semakin tinggi tekanan darah dalam tubuh badan.

Disebabkan ini, ada yang percaya bahawa ia akan menyebabkan saluran darah kecil yang terdapat dalam lubang hidung boleh pecah akibat tekanan yang terlalu tinggi.

Jika difikirkan secara logik akal, ia memang ada kemungkinan untuk berlaku. Namun, teori ini adalah SALAH sama sekali jika dinilai dari sudut saintifik.

Menurut penjelasan yang diberikan oleh laman sesawang Blood Pressure UK, tekanan darah memang akan meningkat ketika mendapat rangsangan seksual. Pun begitu, ia hanyalah dalam skala yang sangat kecil sahaja dan tidak akan membuat hidung berdarah.

Kenyataan ini turut disokong oleh laman sesawang Mayo Clinic yang menyatakan bahawa punca hidung berdarah bukan disebabkan oleh tekanan darah tinggi. Sebaliknya, ia hanyalah faktor risiko yang akan menerukkan lagi kondisi ini sekiranya ia berlaku.

Dalam erti kata yang lebih mudah, ghairah TIDAK boleh sebabkan hidung berdarah seperti yang terjadi di dalam kartun. Ia hanyalah sekadar komedi semata-mata.

Namun, anda juga perlu tahu bahawa kondisi hidung berdarah itu sememangnya wujud dan ada faktor lain yang boleh menyebabkannya.

Selain saluran darah pecah, apa faktor lain hidung berdarah?

Seperti yang dinyatakan di atas, perbuatan mengorek hidung dengan terlalu ganas boleh menyebabkan saluran darah dalam lubang hidung pecah lantas mengakibatkan pendarahan.

Pun begitu, ada beberapa lagi faktor lain yang menyebabkan kondisi ini berlaku, antaranya:

Udara yang kering dan sejuk

Reaksi alahan

Keradangan yang disebabkan bahan kimia

Bersin terlalu kerap

Pengambilan ubatan seperti aspirin pada dos yang tinggi

Jangkitan sistem pernafasan

Kecederaan pada hidung

Ada objek asing yang tersangkut di dalam lubang hidung

Dalam pada itu, ia mungkin terjadi sebagai petanda kondisi kesihatan yang lebih teruk, seperti:

Tekanan darah tinggi

Gangguan pendarahan

Kanser

Kebanyakan kes pendarahan pada hidung tidak memerlukan rawatan perubatan. Pun begitu, anda mungkin perlu lebih berhati-hati sekiranya pendarahan tidak berhenti selepas 20 minit, atau jika ia terjadi selepas anda mengalami kemalangan.

Kemalangan ini termasuklah seperti
kemalangan jalan raya
, terjatuh, atau ditumbuk pada bahagian muka. Hidung berdarah selepas kejadian malang seperti ini adalah tanda anda mengalami patah hidung, retak tengkorak atau pendarahan dalaman.

Jadi, jangan ambil mudah ya!

Bagaimana untuk mengelak pendarahan pada hidung berlaku?

Baiklah. Sekarang kita sudah tahu bahawa terdapat banyak sebab yang boleh mengakibatkan
pendarahan pada hidung
 dan keghairahan seksual bukanlah salah satu daripadanya.

Jadi, apakah yang boleh kita lakukan untuk mengelak kondisi ini daripada berlaku? Jangan risau, Hello Doktor ada tip yang anda boleh gunakan:

Jangan terlalu kerap guna penyaman udara di dalam rumah

Pasang pembersih udara untuk memastikan udara tidak terlalu sejuk atau kering

Elakkan mengorek hidung dengan terlalu ganas

Hadkan pengambilan aspirin, sebaiknya bincang dahulu dengan doktor anda

Guna
antihistamines
 dan
decongestants
secara berkala sahaja

Guna
saline spray
 atau gel yang boleh mengekalkan kelembapan dalam lubang hidung

Konklusi

Kesimpulannya, situasi di mana seseorang mengalami hidung berdarah tatkala sedang berfantasi sesuatu yang mengghairahkan hanyalah sekadar hiperbola semata-mata.

Memang benar tekanan darah dalam tubuh badan boleh berubah ketika sedang asyik dirangsang nafsu seksual, namun ia tidak akan menyebabkan pendarahan pada hidung.

Sebaliknya, ia mungkin terjadi akibat beberapa faktor lain seperti kecederaan pada saluran darah kecil yang terdapat dalam hidung dan pelbagai lagi faktor lain.

Jadi, jika ada kenalan anda yang mengalami hidung berdarah, jangan terus tuduh dia sedang berfantasi mengenai seks pula ya? Banyak sebab lain yang boleh jadi punca sebenarnya!

Hello Health Group
 tidak menyediakan nasihat perubatan, diagnosis, atau rawatan.


Tersadung @ Terjatuh Semasa Hamil? Bawa Bertenang, Fahami Perkara-Perkara Ini Dahulu!

Semasa kehamilan, disebabkan
lebihan berat pada perut
 dan perubahan hormon, pusat graviti boleh beranjak serta pelonggaran sendi dan otot membuatkan kejadian ibu hamil terjatuh adalah perkara yang biasa berlaku.

Malah, menurut laporan Kari Dunning in the Maternal Child Health Journal (2010), 27% daripada bakal ibu hamil terjatuh sekurang-kurangnya sekali sepanjang tempoh kehamilan mereka.

Kajian oleh University of Cincinnati menunjukkan bahawa insiden terjatuh memberikan sehingga 29% trauma kepada ibu hamil.

Awal kehamilan

Biasanya, tiada apa yang anda perlu risau selepas tersadung sedikit kerana tubuh anda secara semula jadinya direka untuk melindungi fetus dengan dinding uterus yang tebal dan banyak cecair amnion untuk perlindungan.

P
ada awal kehamilan, uterus anda masih berada di dalam pelvis, malahan ia adalah lebih selamat.

Jadi, jika anda terjatuh
pada trimester pertama kehamilan
, bayi dalam kandungan anda berkemungkinan tiada mengalami apa-apa.

Lewat kehamilan

Walau bagaimanapun, jika anda terjatuh pada penghujung kehamilan, ini mungkin akan menyebabkan kelahiran awal.

Jika anda berasa sebarang kesakitan selepas terjatuh, atau jika anda mengalami pendarahan faraj, cecair amnion bocor,
kontraksi uterus
, maka anda perlu menghubungi segera hospital.

Trauma kepada fetus boleh menjurus kepada gangguan plasenta.

 Gangguan plasenta yang teruk diketahui boleh menyebabkan kelahiran pramatang, dalam kes yang lebih teruk – berlakunya kematian janin, dan juga kematian ibu.

Perlukah anda berasa risau?

Kelahiran pramatang disebabkan oleh trauma abdomen ringan, biasanya boleh diatasi dengan rehat yang mencukupi dan penghidratan.

Gangguan yang tidak serius boleh sembuh secara perlahan tanpa campur tangan apa-apa.

Trauma teruk yang menyebabkan pemisahan kritikal plasenta akan memerlukan kelahiran segera.

Jika
pendarahan berterusan selepas kelahiran,
 doktor mungkin perlu melakukan hysterectomy.

Kejadian jatuh pasti akan menakutkan mana-mana ibu hamil.

Percayalah jika anda hanya mengalami jatuh ringan, ia tidak akan mencederakan bayi anda.

Memandangkan anda tidak boleh menghalang kemalangan daripada berlaku, anda boleh sentiasa mengurangkan risiko dengan cara berhati-hati dengan persekitaran anda, seperti jalan berlubang ataupun permukaan yang licin.

K
etepikan dahulu kasut tumit tinggi kegemaran anda, cuba pakai kasut yang leper.

 Jika anda perlu naik tangga, jalan perlahan-lahan dan pegang kuat-kuat pada selusur tangga.

Jangan segan untuk meminta bantuan jika anda memerlukan sebarang pertolongan.


Berus Gigi Anak: Apa yang Ibu Bapa Perlu Tahu?

Sama seperti kesihatan dan kebersihan tubuh badan yang lain, gigi juga perlu diutamakan! Ini kerana gigi yang cantik, bersih, putih mampu membentuk satu senyuman yang menawan. Semua individu dewasa sudah pasti mengetahui akan kepentingan menggosok gigi dan mungkin akan melakukannya sekurang-kurangnya 2 kali sehari. Namun, bagaimana pula dengan seorang bayi atau kanak-kanak? Kadangkala, ibu bapa tidak mengambil berat akan kepentingan menggosok gigi anak atau pemilihan berus gigi dan ubat gigi anak.

Sebenarnya, ini adalah tidak sepatutnya berlaku. Gigi anak yang masih kecil juga memerlukan penjagaan dan perhatian yang sama dengan individu dewasa. Disebabkan anak anda masih kecil dan tidak boleh lagi membeli peralatan penjagaan gigi mereka sendiri, anda sebagai ibu bapa perlu membantu mereka. Persoalannya, bagaimana untuk membantu mereka? Apa yang ibu bapa perlu tahu mengenai berus gigi anak? Ikuti artikel ini untuk mengetahuinya dengan lebih lanjut.

Fakta mengejutkan mengenai berus gigi!

Sebelum artikel ini mengupas lebih lanjut mengenai berus gigi bayi dan kanak-kanak, apa kata kita lihat dahulu beberapa fakta mengejutkan mengenai berus gigi.

Setiap kali berbicara mengenainya, apa yang akan terlintas di dalam fikiran anda terlebih dahulu? Sudah pasti anda akan beranggapan ia adalah alat yang berguna untuk membantu anda memastikan gigi anda sentiasa bersih dan sihat.

Disebabkan ia selalu digunakan, anda mungkin menyangka bahawa ia adalah objek yang paling bersih di dalam rumah anda. Namun begitu, ini tidak benar sama sekali. Berikut merupakan beberapa fakta mengejutkan mengenainya.

#1. Ia adalah rumah berjuta-juta bakteria

Ya, walaupun agak mengejutkan dan menjijikkan, hakikatnya ia adalah rumah kepada pelbagai jenis bakteria seperti berikut:

Najis, najis mungkin melalui udara dan melekat padanya jika anda membiarkan penutup tandas terbuka.

Coli
, punca utama cirit-birit.

Herpes simplex
, yang menyebabkan lepuh sejuk.

Hepatitis
 A, B, dan C.

Streptococcus mutans
,yang menyebabkan hakisan enamel gigi, pereputan gigi dan kerosakan gigi.

Streptokokus Beta-hemolitik
, penyebab jangkitan strep pada tekak anda.

Staphylococci
, yang menyebabkan jangkitan kulit.

Porphy-romonas gingivalis,
yang menyebabkan penyakit gusi.

Candida albicans
, yang menyebabkan ruam, kulit kering, kelemumur, kurap, kaki makan air.

#2. Ia sangat mudah tercemar

Sinki

Setiap kali anda mencuci tangan, air yang terpercik dari tangan boleh melekat pada berus gigi anda. Dengan itu, bakteria yang cuba anda singkirkan dengan membasuh tangan boleh terbawa terus ke mulut anda!

Tandas

Setiap kali anda mengepam tandas dengan penutup yang terbuka, bakteria dan virus daripada semburan tandas boleh kekal dalam udara cukup lama untuk sampai kepada setiap permukaan bilik mandi. Sekiranya ia jatuh di atas lantai bilik mandi, ia adalah sama seperti anda memberusnya pada kaki anda.

Jadi ternyatalah ia bukanlah satu objek yang paling bersih seperti mana yang anda sangkakan selama ini. Sebaliknya, ia adalah objek yang sangat mudah tercemar dengan bakteria kerana ia seringkali diletakkan di tempat yang terdedah dengannya seperti sinki atau tandas. Jadi apa yang boleh dilakukan?

Bagaimana untuk memastikan ia bersih?

Caranya mungkin kedengaran mudah sahaja namun itulah satu-satunya cara yang boleh dilakukan. Ia perlu disimpan dengan baik untuk memastikan ia kekal bersih.

Cara penyimpanannya tidak semudah yang difikirkan kerana ia boleh mengandungi berjuta-juta bakteria. Oleh itu, pastikan anda simpannya di tempat yang ia boleh kering dengan mudah dan cepat. Anda juga harus elakkan daripada meletakkan kesemua berus gigi dalam satu bekas kerana kuman boleh berpindah dengan mudah.

Kebanyakan kita menyimpannya di dalam bilik air yang merupakan tempat penuh dengan bakteria. Maka, jangan letakkan berus gigi anda berdekatan sinki atau tandas kerana bakteria daripada situ boleh berpindah melalui udara dan sampai ke berus gigi anda. Anda juga dinasihatkan agar menutup penutup mangkuk tandas sebelum mengepam air.

Cara yang mudah ini mungkin akan membantu anda menghalang dan membasmi bakteria daripada menjadikan berus gigi anda sebagai rumahnya. Dengan itu, ia sekali gus akan memberi kesan yang sangat positif dalam hal penjagaan gigi bayi dan kanak-kanak.

Asas penjagaan berus gigi

Dalam pada itu, anda perlu tahu bahawa terdapat beberapa perkara mengenai asas penjagaan berus gigi yang sangat penting.

#1. Jangan berkongsi

Sama seperti jangkitan lain, berkongsi berus gigi adalah perbuatan yang tidak patut kerana ia boleh membawa kepada jangkitan yang disebarkan melalui air liur dan cecair tubuh badan yang lain. Amalan ini boleh menjadi kebimbangan khusus bagi mereka yang memiliki sistem imunisasi badan yang rendah atau sememangnya sudah dijangkiti penyakit berjangkit berbahaya seperti HIV atau AIDS.

#2. Elak simpan di dalam bekas

Anda mungkin menyangka bahawa menyimpannya di dalam bekas boleh melindungi berus gigi anda dari sebarang kekotoran yang lain. Akan tetapi, menyimpannya di dalam bekas tertutup sebenarnya boleh menyebabkan pertumbuhan mikroorganisma lebih kondusif berbanding dalam udara terbuka.

#3. Ganti berus gigi

Berus gigi akan menjadi haus selepas beberapa bulan digunakan dan ia bergantung kepada kekerapan penggunaannya. Berus gigi bayi dan kanak-kanak perlu lebih kerap diganti berbanding berus gigi dewasa kerana ia lebih lembut dan mungkin anak anda yang masih kecil belum pandai untuk menjaganya dengan betul.

Sama seperti individu dewasa, berus gigi bayi dan kanak-kanak juga perlu dipandang serius. Berikut merupakan apa yang ibu bapa perlu tahu mengenai berus gigi anak.

Berus gigi & bayi

Ibu bapa yang mempunyai anak sahaja yang akan memahami kesukaran dan kesusahan menggosok gigi anak. Disebabkan sudah lumrah seorang kanak-kanak itu bersemangat dan berakal, mereka sudah pasti akan melakukan bermacam cara untuk melarikan diri atau melepaskan diri mereka daripada aktiviti yang menggunakan berus gigi dan ubat gigi itu.

Mengapa ini berlaku? Sebenarnya, kanak-kanak ini liat dan tidak mahu untuk menggosok gigi kerana mereka tidak diajar seawal usia mereka. Menurut seorang doktor gigi iaitu Dr. Zulaika Hosni, penjagaan gigi kanak-kanak perlulah dimulakan sejak mereka masih bayi lagi iaitu ketika sebelum gigi kanak-kanak tumbuh.

Mungkin bagi ibu bapa, ia jauh lebih sukar untuk menggosok gigi bayi memandangkan mereka masih tidak memahami kata-kata dan arahan anda. Pun begitu, ia sebenarnya agak mudah untuk dilakukan jika betul caranya.

Paling penting, ibu bapa perlu mengetahui apa dan bagaimana berus gigi bayi yang paling sesuai untuk digunakan. Ia sebenarnya adalah bergantung kepada keadaan dan situasi.

Anda mungkin berasa lebih mudah untuk menggosok gigi bayi anda dengan menggunakan kain kasa atau tuala basah sahaja. Jika ya, anda boleh lilitkannya di sekeliling jari dan letakkan lapisan nipis ubat gigi bayi ke atasnya. Kemudian, gosokkan ia kepada gusi dan gigi perlahan-lahan.

Namun begitu, pilihan yang lebih tepat adalah dengan menggunakan berus gigi bayi. Apa yang penting adalah berus gigi tersebut mempunyai kepala yang kecil, nilon yang lembut dan selesa untuk dipegang. Caranya juga sama iaitu letakkan lapisan ubat gigi bayi ke atasnya dan gosokkan secara perlahan-lahan di bahagian dalam dan luar gigi bayi.

Selain itu, anda juga boleh menggunakan berus gigi yang direka khas untuk bayi iaitu “berus gigi jari”. Ia sangat kecil, comel, senang digunakan dan mudah dibawa ke mana-mana sahaja.

Bagaimana pula dengan ubat gigi? Adakah bayi boleh menggunakan ubat gigi dewasa? Tidak, bagi bayi berumur di bawah usia setahun, tiada keperluan untuk mereka menggunakan sebarang ubat gigi. Namun, bagi kanak-kanak berumur satu hingga tiga tahun pula, hanya dengan sedikit atau lapisan nipis ubat gigi melitupi tiga suku berus gigi sudah mencukupi.

Bagi kanak-kanak berumur tiga tahun dan ke atas, beruslah gigi anak anda dengan ubat gigi bersaiz kacang pis. Kini, telah banyak ubat gigi untuk bayi dan kanak-kanak di pasaran. Ia jauh lebih manis dan tidak berangin seperti ubat gigi dewasa, sesuai untuk mereka. Namun begitu, jangan pula mereka terlalu gemar ubat gigi sehingga menelannya begitu sahaja pula.

Teknik menggosok gigi bayi

Selain daripada berus gigi dan ubat gigi, teknik menggosok gigi bayi juga adalah sangat penting. Berikut merupakan beberapa teknik berguna dan berkesan yang boleh digunakan oleh ibu bapa untuk menggosok gigi bayi:

#1. Teknik dua orang

sumber: Facebook Love Dental

Jika bayi anda mengamuk teruk, salah seorang daripada anda boleh duduk di kerusi sambil memeluk bayi di atas riba. Baringkan kepala bayi di atas riba anda sambil memegang tangannya. anda boleh memegang kepala bayi dan memaksa dia membuka mulut untuk menggosok giginya.

#2. Teknik seorang

sumber: Facebook Love Dental

Ibu atau bapa boleh berdiri di belakang bayi dan menggosok gigi sambil memegang kepala mereka. Ataupun, anda duduk di bawah dan letakkan bayi di celah kaki dan memeluknya. Kemudian anda boleh menggosok gigi bayi sambil memegang kepalanya.

Ya, ia mungkin kelihatan agak kasar, namun anda perlu tahu bahawa kesihatan dan kebersihan gigi sangat perlu diberi perhatian khusus. Anda juga perlu tahu bahawa teknik ini tidak perlu dilakukan setiap hari dan hanya perlu digunakan sebagai langkah terakhir jika bayi mengamuk tidak mahu menggosok gigi.

Dengan cara ini, mereka mungkin akan mengamuk ketika itu namun pada masa yang sama, belajar akan kepentingan menggosok gigi. Lama-kelamaan, mereka sendiri akan sedar bahawa aktiviti menggosok gigi ini adalah sangat perlu dilakukan sama ada mereka suka atau tidak demi mengelakkan masalah pada gigi kelak.

Setelah bayi sedikit membesar menjadi seorang kanak-kanak, lain pula halangan dan cabaran yang akan dihadapi oleh ibu bapa.

Berus gigi & kanak-kanak

Memberus gigi bukanlah suatu perkara yang menyeronokkan bagi seorang bayi ataupun kanak-kanak. Kadangkala, anda perlu bergelut dengan mereka pada masa menggosok gigi kerana dalam hari-hari tertentu, mereka akan membuatkan bilik mandi anda huru-hara dan berantakan dengan tangisan, jeritan, dan tantrum. Ini kerana kanak-kanak tidak mahu gigi mereka digosok atau dalam pendirian mereka, ditonyoh dengan kasar.

Walau bagaimanapun, pada hari ketika mood kanak-kanak dalam keadaan yang baik, anak anda mungkin mahu ‘sedikit kebebasan’ untuk mereka menggosok gigi dengan cara mereka sendiri. Anda akan lihat hasil yang tidak dijangka dengan keadaan air dan ubat gigi bersepah di sekeliling bilik mandi anda. Jadi, bagaimana untuk menjadikan masa memberus gigi bersama anak anda sebagai detik yang menyeronokkan dan efektif? Mari cuba beberapa tip di bawah ini:

#1. Biarkan anak anda memilih berus gigi mereka sendiri

Ketika pertama kali menggunakan berus gigi yang sebenar, biarkan anak anda memilih sendiri sebarang berus gigi yang mereka inginkan. Anda mungkin hanya perlu membantu mereka dengan cara untuk menggunakan berus dan ubat gigi yang mereka pilih.

Anda mungkin boleh membantu kanak-kanak dengan cara mengehadkan bilangan berus gigi yang perlu mereka pilih, berdasarkan usia anak anda. Sebaik sahaja anak anda menyukai berus gigi yang dipilihnya, anda akan lihat mereka tidak sabar dan teruja setiap kali sesi menggosok gigi dilakukan.

#2. Mulakan dengan perlahan-lahan

Jangan tergesa-gesa menyuruh dan memaksa anak anda untuk mula belajar menggunakan berus gigi dengan segera. Sebaliknya, anda perlu melakukannya perlahan-lahan dan berperingkat. Pada mulanya, anda boleh biarkan mereka meneroka dan terbiasa dengan berus gigi tersebut dengan menggunakan tangan mereka sendiri.

Namun, jangan biarkan anak anda memilih berus gigi yang telah digunakan kerana ia mempunyai banyak bakteria. Sebaliknya, anda perlu berikan anak kecil berus gigi yang bersih dan biarkan mereka bebas bermain dengan ‘mainan’ baru mereka itu.

Apabila mereka telah terbiasa dengan tekstur bulu pada berus gigi, anda boleh mula mengajarnya mengunakan berus gigi. Bagi memastikan anak anda selamat, ibu bapa perlu berada di samping kanak-kanak semasa mereka mengendalikan berus gigi sendiri.

#3. Ambil giliran

Mengambil giliran adalah salah satu cara lain untuk menjadikan sesi menggosok gigi lebih menyeronokkan. Anda boleh membiarkan anak kecil anda menggosok gigi anda dahulu, kemudian giliran anda pula untuk menggosok gigi anak. Dengan ini, hubungan kekeluargaan sesama anda juga akan menjadi lebih rapat.

#4. Jadikan ia menyeronokkan! Biarkan anak anda meniru anda

Tunjukkan tauladan yang baik untuk kanak-kanak. Anda boleh mula memberus gigi dahulu, dan kemudian minta anak anda meniru perlakuan anda memberus gigi. Disebabkan sudah sifat kanak-kanak yang menjadikan ibu bapa mereka sebagai contoh, jadi anda perlu jadi “role model’’ yang baik buat mereka.

#5. Takutkan mereka, atau hanya berpura-pura untuk menakutkan anak

Ini bukannya kaedah paling baik yang boleh digunakan ketika menggosok gigi anak. Namun, dalam sesetengah kes, anda boleh mencuba cara ini. Walau bagaimanapun, anda harus mengelak daripada menakutkan mereka dengan latihan pergigian kerana ia hanya akan memberikan kesan negatif berbanding kesan positif.

Sebagai alternatif, anda boleh membuat cerita di mana cacing, kuman, dan serangga boleh hidup di dalam mulut jika kanak-kanak tidak memastikan gigi mereka bersih, dengan cara kerap memberus gigi. Cara ini boleh jadi bermanfaat jika anak anda takut akan cerita anda.

Konklusi

Konklusinya, berus gigi adalah perkara yang sangat penting dalam penjagaan kesihatan dan kebersihan gigi bayi sama seperti ubat gigi. Ia bukan sahaja penting malah tanpanya, agak mustahil untuk menggosok gigi bayi dan kanak-kanak yang sudah pasti akan meragam kerana tidak suka akan aktiviti itu.

Kini, terdapat banyak berus gigi bayi dan kanak-kanak di pasaran. Pun begitu, anda sebagai ibu bapa perlu memilih berus gigi yang paling sesuai, kecil dan mudah digunakan oleh anda. Jika mereka masih lagi membuat perangai ketika menggosok gigi, ajarkan kepada mereka dengan perlahan-lahan akan kepentingan menjaga kesihatan gigi.

Jika terdapat sebarang masalah berkenaan gigi anak yang anda sendiri tidak pasti akannya, bawa mereka berjumpa doktor gigi untuk mendapatkan rawatan atau konsultasi dengan lebih lanjut.

Hello Health Group
 tidak menyediakan nasihat perubatan, diagnosis, atau rawatan.

Baca juga:

Ubat Gigi, Adakah Sesuai Digunakan Pada Bayi?

Ubat Sakit Gigi Tradisional Buat Kanak-kanak

Tip Berkesan Ajar Anak Berus Gigi


Alamak, Betul Ke Kerap Beronani Punca Zakar Mengecil? Jaga-Jaga Dengan 4 Sebab Ini!

Tidak dinafikan, melancap adalah satu tabiat yang boleh mendatangkan banyak keburukan terhadap tahap kesihatan seorang lelaki. Pun begitu, masih ramai kaum Adam yang melakukannya kerana
tidak tahu, tidak takut atau tidak peduli akan kesan negatifnya
. Terdapat satu kepercayaan yang mengatakan kesan lelaki lancap terlalu kerap mungkin mengakibatkan zakar anda mengecil. Adakah ia fakta atau mitos semata-mata?

Relaks, Hello Doktor ada jawapan yang sebenarnya. Ayuh sama-sama kita ikuti artikel ini untuk mengetahui kesahihannya dengan lebih mendalam lagi!

Untuk mendapatkan lebih banyak info tentang Kesihatan Lelaki, sila dapatkannya
di sini.

Apa kaitan antara kesan lelaki lancap dengan saiz zakar?

Kita sedar onani adalah satu tabiat buruk, tetapi yang malangnya, ia sudah dianggap sebagai sesuatu yang normal dalam kalangan masyarakat kita.

Bagi masyarakat yang beragama Islam khususnya, perbuatan melancap ini tentu sekali akan mendatangkan dosa kepada pelakunya. Selain itu, ia juga sudah semestinya salah dari aspek moral dan etika.

Pun begitu, berbeza pula dari aspek kesihatan. Dikatakan bahawa tabiat buruk lelaki melancap ini sebenarnya boleh mendatangkan impak yang positif terhadap tahap kesihatan kita! Ejakulasi yang berlaku di saat beronani sangat diyakini oleh ramai pakar akan menyebabkan perkara seperti berikut:

Meningkatkan kualiti sperma

Meningkatkan kemampuan sistem pertahanan tubuh badan

Mengurangkan simptom sakit kepala

Membuat tidur lebih lena dan nyenyak

Namun, di sebalik semua manfaat ini tersembunyi banyak lagi mudarat melancap. Ramai orang beranggapan bahawa zakar mengecil adalah antara kesan lelaki lancap terlalu kerap.

Kepercayaan ini didorong oleh faktor kadar testosteron dalam tubuh badan yang akan menurun dengan mendadak akibat terlalu kerap beronani. Adakah ia benar?

Hakikatnya, masih tiada kajian terkini yang mengesahkan perkara ini. Jadi, kepercayaan melancap buat zakar mengecil mungkin sekadar mitos semata-mata!

Kesan lelaki lancap: Zakar mengecil bukan kerana melancap terlalu kerap!

Terdapat 2 penjelasan utama yang mengesahkan perkara ini seperti yang berikut:

Testosteron akan kembali meningkat selepas ejakulasi

Untuk pengetahuan anda, testosteron akan meningkat di saat anda
 melakukan hubungan seksual
 atau
beronani
. Selepas ejakulasi, ia mungkin akan menurun. Namun, ia bukanlah menurun secara terus atau kekal.

Sebaliknya, testosteron dalam tubuh badan akan kembali normal beberapa saat sahaja selepas ejakulasi. Jadi, tiada fakta yang boleh mengaitkan pengurangan saiz zakar dengan tabiat melancap.

Saiz zakar tidak ditentukan oleh jumlah testosteron

Hakikatnya, penurunan testosteron bukan satu-satunya perkara yang akan memberi kesan kepada saiz zakar. Ini kerana terdapat banyak lagi faktor lain yang menentukan
kemampuan ereksi atau ejakulasi lelaki
.

Antara faktor lain yang mempengaruhi saiz zakar adalah genetik, pemakanan, gaya hidup serta tahap kesihatan tubuh badan individu secara keseluruhan termasuklah dari aspek fizikal dan mental.

Apa perkara sebenar yang sebabkan zakar mengecil jika bukan melancap?

Jadi, sekarang kita sudah tahu bahawa kerap melancap mungkin bukan punca zakar mengecil. Jadi apa punca sebenarnya? Mari kita lihat huraian ini bersama-sama:

#1. Faktor usia

Seiring dengan pertambahan usia, kolesterol yang terkumpul dalam saluran darah akan membentuk plak. Ia kemudiannya akan mengakibatkan aliran darah zakar menjadi lemah.

Akibatnya, zakar akan dilihat sedikit mengecil berbanding dahulu di saat
 melakukan hubungan seksual
.

#2. Tabiat merokok

Bahan kimia yang terdapat dalam rokok
 tentu sahaja akan merosakkan saluran darah pada zakar sekali gus menyebabkan aliran darah tersumbat.

Akibatnya, zakar akan mengalami kesulitan untuk mendapatkan
ereksi yang maksimum
. Jadi, berhenti merokok sekarang juga.

#3. Penyakit Peyronie

Buat anda yang tertanya-tanya, ia adalah sejenis penyakit yang menyebabkan luka pada dalam zakar. Ia akan menyebabkan
zakar membengkok
 serta nampak lebih kecil.

Jika anda mengalaminya, pembedahan wajar dijalankan untuk merawat penyakit ini.

#4. Obesiti

Pertambahan berat badan sebenarnya turut mempengaruhi bentuk zakar walaupun ia tidak akan membuatkannya lebih mengecil.

Ini kerana
perut yang besar atau buncit
 akan mengakibatkan zakar tertarik ke dalam lantas menyebabkannya kelihatan lebih kecil berbanding sebelumnya.

Kesan lelaki lancap bukan punca zakar mengecil, namun lelaki masih perlu berjaga-jaga!

Kesimpulannya, terlalu kerap melancap bukanlah
punca zakar mengecil
. Pun begitu, kaum Adam wajarlah lebih berjaga-jaga dan tegah diri daripada melakukannya!

Ini kerana tabiat buruk ini jelas sekali bertentangan dengan apa yang agama Islam ajarkan. Selain itu, adakah anda masih mahu melakukannya selepas berkahwin?

Anda sudah tentu tidak mahu mengecewakan perasaan pasangan tercinta anda bukan
? Jadi, berhenti melakukannya sekarang juga!

Kini anda telah tahu kesan lelaki lancap.


4 Soalan Untuk Mengurangkan Lemak

Kunci kejayaan untuk kesihatan dan mengurangkan lemak, saya dapati, tidak berkaitan dengan berapa banyak yang anda ketahui tetapi berkaitan keupayaan anda untuk mengubah tindakan…atau tindak balas. Saya dapati ramai individu mengetahui tentang asas atau boleh memilih antara makanan yang sihat dan tidak sihat. Jelas sekali, lebih banyak pengetahuan seseorang individu miliki untuk memahami bagaimana memanipulasi biokimia dalaman akan memberikan hasil yang lebih baik. Tetapi ia tidak perlu menjadi terlalu rumit jika seseorang individu berada pada tahap kesihatan yang baik, metabolimse yang berfungsi dengan baik dan tiada ketidakseimbangan hormon.

Setelah banyak kali mencuba dan melakukan kesilapan, Sistem Pakar Badan saya telah mencipta kaedah yang mudah dan senang untuk individu menggunakan tindakan positif dengan mudah. Satu kaedah yang terbaik adalah dengan bertanya kepada diri sendiri pelbagai soalan mudah sebelum atau semasa merancang pemakanan. Soalan-soalan ini akan memastikan makanan akan membantu anda mencapai matlamat anda dan oleh sebab itu, membuat pilihan sama ada untuk memakannya atau tidak bukanlah satu keputusan yang mudah.

Untuk hasil terbaik, seseorang individu perlu mempunyai objektif jelas yang bersesuaian dengan soalan untuk memberikan tindak balas yang terbaik.

Berikut adalah senarai soalan sebagai permulaan yang baik. Belajar mengenai soalan ini dan kerap bertanyakannya…ia membantu membimbing anda untuk mengurangkan lemak dengan banyak dan memperbaiki kesihatan dan kesejahteraan diri.

Q1. Adakah saya makan makanan sebenar?

Merupakan soalan yang penting. Setiap kalori adalah berbeza! Jika anda mengambil makanan yang salah, anda boleh menjejaskan hormon anda. Semakin ‘bersih’ makanan yang anda makan, semakin baik badan anda berfungsi dan lebih berdaya untuk mengendalikan kalori dan lemak metabolisme. Singkirkan semua makanan yang diproses dan hadkan pengambilan makanan yang diubah dari yang asal.

Q2. Adakah makanan saya mengandungi protein yang mencukupi?

Pengambilan protein akan menentukan sama ada anda akan kehilangan berat badan atau otot tanpa lemak. (Pastinya anda memilih untuk kehilangan berat dan menyimpan otot). Jadi untuk hidangan makanan yang seterusnya, cukupkah jumlah protein yang diambil?

Q3. Adakah makanan saya mengandungi terlalu banyak gula atau kanji?

Terlalu banyak kanji dan gula dalam pengambilan diet makanan anda boleh menghalang proses pengurangan lemak (atau mungkin menyebabkan pertambahan berat). Gula boleh menghentikan badan anda dari merasa kenyang dengan menghalang fungsi hormon Leptin daripada berfungsi. Leptin bertanggungjawab untuk memberikan isyarat kepada otak bahawa anda telah kenyang, malah makanan tinggi kandungan gula atau kanji adalah penuh dengan kalori kosong dan membuatkan anda makan berlebihan.

Jadi untuk hidangan seterusnya, adakah terlalu banyak kandungan kanji, terutama makanan yang diproses seperti roti atau pasta? Terdapat cadangan saiz pemakanan berdasarkan ukuran, jenis metabolisme dan waktu hidangan makan yang perlu dipertimbangkan semasa bertanyakan soalan ini.

Q4. Adakah saya memakan cukup sayur-sayuran?

Warna sayuran yang pelbagai adalah hasil dari kepelbagaian kimia yang dipanggil antioksidan. Kimia ini adalah hanya akan dijumpai dalam tumbuhan. Dan ia hanya wujud dalam makanan berasaskan haiwan di mana haiwan ini memakan sayur-sayuran tersebut dan menyimpan dalam jumlah yang kecil bahan kimia ini dalam sel tisu. Tumbuhan menghasilkan antioksidan ini untuk melawan radikal bebas – sebatian yang memusnahkan sel yang sihat, pada asasnya merupakan punca penuaan – dan melindungi sel yang sihat. Beginilah, badan kita tidak boleh menghasilkan pelindung untuk melindungi diri dari radikal bebas. Nasib baik, antioksidan yang terkandung dalam tumbuhan turut berfungsi di dalam badan dengan cara yang sama ia berfungsi pada tumbuhan. Jadi anda perlu memakan tumbuh-tumbuhan untuk meminjam pelindung antioksidan bagi sel-sel dalam badan dan kesihatan kita.

Dengan menggantikan bijirin dengan sayuran, anda masih akan tetap merasa puas selepas makan dan dalam masa yang sama meningkatkan pengambilan serat dan vitamin/mineral penting lain. Sekali lagi, saiz hidangan adalah penting tetapi, satu persoalan..bila kali terakhir anda mendengar seseorang individu menjadi gemuk kerana memakan sayuran berkualiti?

Gunakan soalan-soalan ini atau cipta soalan anda sendiri untuk memastikan anda membuat tindakan dan tabiat yang betul bagi mencapai matlamat anda.

Hello Health Group
 tidak memberikan nasihat, diagnosis atau rawatan perubatan.


Rawatan Alternatif Untuk Tekanan Darah Tinggi, #5 Itu Yang Paling Penting!

Hipertensi atau tekanan darah tinggi
 adalah penyakit berbahaya, yang mampu membawa kepada strok,  serangan jantung, kegagalan jantung dan masalah buah pinggang.

Matlamat rawatan adalah untuk menurunkan kadar tekanan darah dan memelihara organ penting daripada terjejas.

Selain ubat-ubatan, gaya hidup memainkan peranan penting dalam usaha rawatan alternatif tekanan darah tinggi.

Bergantung kepada diagnosis, pembekal perkhidmatan kesihatan akan membantu anda untuk membuat perancangan bagi anda untuk
mengawal tekanan darah anda
.

Sekiranya anda berada dalam kalangan penghidap tekanan darah tinggi primer, anda hanya perlu mengubah gaya hidup anda.

Kombinasi antara ubatan dan gaya hidup sihat akan memberikan kesan yang terbaik.

Antara amalan yang perlu anda ikuti untul mengawal tekanan darah tinggi termasuklah;

#1. Mengamalkan diet sihat

Diet yang harus diamalkan oleh penghidap “hipertensi”
 mestilah diet yang rendah kandungan garam.

Seorang dewasa yang sihat tidak boleh mengambil kandungan garam melebihi 2300 miligram sehari, iaitu kira-kira satu sudu teh.

Sekiranya anda penghidap “hipertensi”, kandungan garam yang anda ambil sehari mestilah kurang daripada 1500 miligram.

Adalah digalakkan untuk anda memeriksa label untuk memilih makanan yang rendah kandungan garam.

Selain itu, mereka yang menghidapi tekanan darah tidak stabil haruslah mengikuti plan diet DASH.

Berkenaan diet ini, anda digalakkan mengambil lebih buah-buahan, sayur-sayuran dan produk tenusu jenis rendah lemak; mengurangkan makanan berlemak tepu dan lemak penuh.

#2. Mengamalkan aktiviti fizikal

Mengamalkan aktiviti fizikal sangat membantu dalam
mengurangkan tekanan darah tinggi
 dan banyak lagi masalah berkenaan kesihatan.

Penghidap “hipertensi” harus berbincang dengan doktor untuk mengetahui tahap & jenis senaman yang bersesuaian.

Secara umumnya, doktor akan mengesyorkan pesakit untuk melakukan senaman sekurang-kurangnya 30 minit setiap hari atau beberapa hari dalam seminggu.

Bagaimanapun, tahap & jenis senaman yang berbeza akan memerlukan jumlah masa yang berbeza.

Aktiviti yang terbaik yang harus diamalkan ialah senaman aerobik seperti berjalan pantas.

#3. Mengekalkan berat badan sihat

Berat badan yang sihat membantu mengawal tekanan darah dan mengurangkan risiko penyakit lain juga.

Kurangkan berat badan sekiranya anda berada pada tahap obesiti atau terlebih berat.

Pengurangan berat badan berkait dengan kolestrol, berat badan yang berurang akan memperbaiki tekan darah,
mengurangkan kolestrol LDL dan meningkatkan kolestrol HDL
.

Indeks berat badan atau BMI, yang mengukur kaitan antara berat badan dan ketinggian juga merupakan indeks yang berguna untuk mengawal berat badan anda.

Berbincanglah dengan pakar perubatan anda untuk mengetahui dengan lebih lanjut.

Rawatan alternatif tekanan darah tinggi #4. Elak alkohol

Lebih banyak alkohol yang anda ambil, tahap tekanan darah dan tahap trigliserida juga akan meningkat.

Trigliserida ialah sejenis lemak yang terkandung di dalam darah
.

Selain itu,alkohol juga membekalkan kalori kepada tubuh yang menyebabkan berat badan bertambah.

Jumlah alkohol yang disarankan untuk lelaki ialah tidak melebih dua gelas manakala satu gelas untuk wanita.

Satu gelas ialah 12 auns bir, 5 auns wain atau 1.5 auns arak.

Rawatan alternatif tekanan darah tinggi #5. Kawal stress

Stress mampu membawa impak negatif terhadap mental dan fizikal anda, yang juga menyumbang kepada peningkatan tekanan darah.

Anda boleh mengamalkan beberapa cara untuk menenangkan diri dan mencari kekuatan untuk berhadapan dengan masalah.

Mendengar muzik, melakukan aktiviti fizikal, dan meditasi adalah pilihan yang baik.

Selain itu,
 Yoga atau Tai chi boleh membantu mengawal pernafasan
, kemarahan, kepenatan dan gangguan dalam fikiran anda.

Saintis sedang mengkaji perubahan faktor tekanan darah tidak stabil, menghasilkan cara dan ubat-ubatan untuk mengawalnya.

Mungkin pada masa akan datang, vaksin yang baru akan ditemui untuk mengelakkan “hipertensi”.

Satu-satunya perkara yang anda mampu lakukan pada masa ini adalah belajar untuk hidup dengannya.

Rawatan alternatif tekanan darah tinggi yang dinyatakan di atas adalah cara yang mudah bagi anda!


Okinawa Diet: Rahsia Hidup Lama

Pernahkah anda mendengar tentang Okinawa? Jika anda mengikuti sejarah Perang Dunia ke-2, tentu anda biasa dengan pertempuran Okinawa (
battle of Okinawa
) yang sebahagiannya telah dilakonkan semula di dalam sebuah filem bertajuk
Hacksaw Ridge
.

Kita tidak ingin bercakap tentang perang tetapi berkenaan satu fakta yang sangat menarik tentang tempat ini. Okinawa adalah sebuah pulau yang terletak di Kepulauan Ryukyu, Jepun. Ia dikatakan sebagai kawasan dengan jangka hayat paling tinggi di dunia. Purata jangka hayat rakyat Malaysia ialah 75 tahun manakala Jepun ialah 84 tahun dan penduduk Okinawa berumur lebih 100 tahun adalah 5 kali ganda lebih banyak berbanding kawasan lain di Jepun.

Okinawa diet

Gaya hidup dan pemakanan penduduk di pulau ini telah lama diperhatikan serta dikaji memandangkan jangka hayat mereka sentiasa mendahului kawasan lain di dunia. Apakah sebenarnya rahsia mereka?

Pemakanan atau diet! Ini adalah antara faktor utama.

Lalu, apakah yang mereka makan?

Tiada yang begitu mengejutkan seperti buah-buahan syurga mahupun air sakti. Apa yang diamalkan oleh penduduk Okinawa adalah perkara asas. Okinawa diet dicirikan oleh:

Melebihkan makanan kaya dengan
sayur-sayuran berwarna kuning, oren dan hijau
.

Nasi yang menjadi makanan ruji masyarakat Jepun diganti dengan
ubi keledek ungu
.

Daging, produk tenusu dan makanan laut diambil dalam
 jumlah yang kecil
.

Membanyakkan pengambilan
soya dan kekacang
.

Seluruh pemakanannya secara am adalah rendah gula dan gandum – penduduk Okinawa mengambil
kurang 30% gula dan kurang 15% gandum
 berbanding penduduk Jepun yang lain.

Berhenti sebelum perut penuh –
H
ara Hachi Bu

Di samping Okinawa diet, salah satu budaya penting yang diamalkan oleh penduduk pulau ini adalah untuk berhenti makan awal. Peribahasa
hara hachi bu
membawa maksud agar berhenti makan apabila perut sudah 80% penuh.

Mereka secara amnya mengambil sebanyak 1,200 kalori sehari berbanding penduduk di negara lain yang kebiasaannya mengambil 2,000 kalori sehari. Walaupun jumlah kalori yang diambil adalah rendah, diet mereka dipenuhi dengan makanan berkhasiat serta bernutrisi tinggi. Mereka juga sudah membiasakan diri untuk berlapar. Sebab itu mereka masih boleh kekal sihat dan hidup lebih lama walaupun mengambil sedikit kalori.

Banyak perkara yang boleh dipelajari daripada penduduk Okinawa. Ayuh ambil masa dan mula merancang diet anda hari ini!


Adenomiosis

Ketahui dengan lebih mendalam tentang punca Adenomiosis dan apa yang perlu anda tahu mengenainya.

Guna kalkulator ini untuk mengira Indeks Jisim Badan (BMI) dan semak tahap kesihatan berat badan anda. Anda juga boleh menyemak BMI anak
di sini
.

Definisi

Apa itu Adenomiosis?

Ia adalah keadaan di mana
lapisan dalaman rahim
 (endometrium) memecah melalui dinding otot rahim (miometrium). Ia boleh menyebabkan kekejangan haid, tekanan perut rendah, dan kembung sebelum haid dan boleh menyebabkan haid yang berat. Keadaan ini boleh didapati di seluruh rahim atau terletak di satu tempat.

Walaupun ia dianggap keadaan yang benigna (tidak mengancam nyawa), kesakitan yang kerap dan
pendarahan berat
 yang berkaitan dengannya boleh memberi kesan negatif kepada kualiti hidup wanita.

Apakah kebarangkalian Adenomiosis?

Ia paling kerap dilihat pada wanita pada awal 40an. Sila berbincang dengan doktor anda untuk mendapatkan maklumat lanjut.

Simptom-simptom

Apakah simptom-simptom?

Gejala-gejala umum adalah:

Pendarahan haid
 yang berat atau berpanjangan.

Keradangan yang teruk atau tajam seperti sakit pelvik semasa haid (dismenorea).

Kekejangan haid
 yang berpanjangan sepanjang had anda dan bertambah buruk apabila anda menjadi lebih tua.

Sakit semasa bersetubuh
.

Gumpalan darah
 yang lalu semasa haid anda.

Rahim anda mungkin menjadi lebih besar
. Walaupun anda mungkin tidak tahu sama ada rahim anda diperbesar, anda mungkin perasan bahawa abdomen bawah anda kelihatan lebih besar atau terasa lembut.

Mungkin terdapat beberapa gejala yang tidak disenaraikan di atas. Jika anda mempunyai sebarang kebimbangan tentang gejala, sila berjumpa dengan doktor anda.

Bila saya harus berjumpa doktor?

Jika anda mempunyai tanda-tanda atau simptom-simptom atau sebarang soalan, sila rujuk doktor anda. Setiap tubuh badan adalah berbeza. Langkah yang terbaik adalah untuk berbincang dengan doktor anda tentang apa yang terbaik untuk situasi anda.

Punca

Apakah punca Adenomiosis?

Penyebabnya tidak diketahui. Teori pakar mengenai kemungkinan punca adenomiosis termasuk:

Pertumbuhan tisu invasif
. Sesetengah pakar percaya bahawa ia hasil dari pencerobohan terus sel endometrial dari lapisan rahim ke otot yang
membentuk dinding uterus
. Insisi rahim yang dibuat semasa operasi seperti bahagian cesarean (bahagian C) boleh menggalakkan serangan langsung sel-sel endometrium ke dinding rahim.

Asal perkembangan. Pakar-pakar lain membuat spekulasi bahawa ia berasal dari otot rahim dari tisu endometrium yang disimpan di sana ketika rahim mula-mula dibentuk pada janin.

Keradangan rahim
 berkaitan dengan melahirkan anak. Teori lain menunjukkan hubungan antara masalah ini dan melahirkan anak. Satu keradangan lapisan rahim semasa haid selepas
bersalin boleh menyebabkan kepecahan batas sempadan sel normal
 yang menggariskan uterus. Prosedur pembedahan pada rahim mungkin mempunyai kesan yang sama.

Asal usul batang. Teori baru-baru ini mencadangkan bahawa sel induk
tulang sumsum boleh menyerang otot rahim
, menyebabkan masalah ini.

Tidak kira bagaimana punca Adenomiosis berkembang, pertumbuhannya bergantung kepada estrogen yang beredar dalam tubuh wanita. Apabila
pengeluaran estrogen berkurangan
 pada putus haid, masalah ini akhirnya hilang.

Faktor-faktor Risiko

Apakah yang meningkatkan risiko saya?

Terdapat banyak faktor risiko seperti:

Pembedahan rahim, seperti pembuangan bahagian-C atau fibroid.

Melahirkan anak.

Pertengahan umur.

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Adenomiosis didiagnosis?

Doktor anda mungkin mengesyaki berdasarkan:

Tanda dan gejala.

Ujian pelvik yang mendedahkan rahim yang diperbesar, lembut.

Pengimejan ultrabunyi rahim.

Pengimejan resonan magnetik (MRI) uterus.

Dalam sesetengah keadaan, doktor anda boleh mengumpul sampel tisu rahim untuk ujian (biopsi endometrium) untuk mengesahkan bahawa pendarahan rahim luar biasa anda tidak dikaitkan dengan keadaan serius yang lain. Tetapi, biopsi endometrium tidak akan membantu doktor mengesahkan diagnosis masalah ini. Satu-satunya cara untuk memastikannya adalah, untuk memeriksa rahim selepas pembedahan untuk membuangnya (histerektomi).

Penyakit rahim yang lain boleh menyebabkan tanda-tanda dan gejala serupa dengan masalah ini, menjadikan ia sukar untuk didiagnosis. Keadaan seperti itu termasuk tumor fibroid (leiomyoma), sel-sel rahim yang tumbuh di luar rahim (endometriosis) dan pertumbuhan dalam lapisan rahim (polip endometrium). Doktor anda boleh membuat kesimpulan bahawa anda mempunyai masalah ini hanya selepas menentukan tiada sebab lain untuk tanda-tanda dan gejala anda.

Bagaimana pesakit dirawat?

Rawatan bergantung sebahagiannya kepada gejala anda, keparahan mereka, dan sama ada anda telah menyelesaikan masalah melahirkan anak. Gejala-gejala ringan boleh dirawat dengan ubat-ubatan kesakitan di kaunter dan penggunaan pad pemanas untuk meredakan kekejangan.

Ubat anti-radang
. Doktor anda boleh menetapkan ubat anti-radang bukan steroid (NSAIDs) untuk melegakan kesakitan ringan yang berkaitan dengannya. NSAID biasanya bermula satu hingga dua hari sebelum permulaan haid anda dan berterusan melalui beberapa hari pertama dalam tempoh anda.

Terapi hormon. Gejala-gejala seperti haid yang berat atau menyakitkan boleh dikawal dengan terapi hormon seperti IUD melepaskan levonorgestrel (yang dimasukkan ke dalam rahim), penyekat aromatase, dan analog GnRH.

Embolisasi arteri rahim. Dalam prosedur invasif yang sederhana ini, yang biasanya digunakan untuk membantu mengecutkan fibroid, zarah-zarah kecil digunakan untuk menyekat saluran darah yang memberikan aliran darah ke Adenomiosis. Zarah dibimbing melalui tiub kecil dimasukkan ke dalam vagina melalui serviks. Dengan bekalan darah terputus, Ia akan mengecut.

Ablasi endometrium. Prosedur minimum invasif ini memusnahkan lapisan rahim. Abdominal endometrium telah didapati berkesan dalam melegakan simptom pada sesetengah pesakit apabila ia tidak menembusi jauh ke dalam otot dinding rahim.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Adenomiosis?

Gaya hidup dan kaedah perubatan sampingan yang berikut mungkin membantu anda mengatasinya:

Rendam dalam mandian hangat.

Gunakan pad pemanas pada perut anda.

Ambil ubat-ubatan anti-keradangan di atas, seperti ibuprofen (Advil, Motrin IB, yang lain).

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.

Untuk mendapatkan lebih info tentang Kesihatan Wanita, sila dapatkannya
di sini
.


Ada Sebab Kita MESTI Berdehem Ketika Kencing! Jika Tidak, Boleh Jadi Punca Batu Karang

Pernahkah kalian mendengar nasihat orang-orang tua supaya berdehem ketika membuang air kecil? Orang kata, ia boleh jadi punca batu karang jika tidak buat!

Hakikatnya, ia adalah satu perbuatan yang sering dan wajar dilakukan oleh semua individu di luar sana untuk
melancarkan aliran air kencing
.

Bukan sahaja dari aspek kesihatan, malah ajaran agama Islam juga menuntut agar kita semua
berdehem ketika sedang membuang air kecil
.

Persoalannya, adakah ia boleh jadi punca batu karang pundi kencing jika tidak dilaksanakan? Jom ikuti artikel ini!

Apa itu batu karang pundi kencing?

Sebelum pergi dengan lebih mendalam lagi, wajarlah untuk kita tahu definisi sebenar tentang batu karang pundi kencing ini terlebih dahulu.

Buat anda yang mungkin belum tahu, ia adalah satu kondisi di mana terbentuknya jisim-jisim mineral yang keras di dalam pundi kencing anda.

Juga dikenali sebagai kalkuli, ia sebenarnya boleh ditemui di mana sahaja pada tubuh badan namun
kerap berlaku pada buah pinggang, salur kencing dan pundi kencing
.

Ia juga boleh berlaku kepada kedua-dua jantina namun lebih kerap terjadi kepada lelaki.

Sekiranya anda merupakan salah seorang penderita kondisi ini, berikut merupakan simptom-simptomnya:

Sakit di bahagian abdomen bawah

Sakit di bahagian alat sulit

Pedih ketika membuang air kecil

Kerap sangat membuang air kecil

Sukar kencing ekoran gangguan aliran air kencing

Terdapat darah dalam air kencing

Air kencing berwarna keruh atau gelap

Ramai orang yang percaya bahawa ia adalah disebabkan oleh tabiat individu yang tidak berdehem untuk menghabiskan air kencing ketika sedang membuang air kecil. Benarkah?

Apa punca batu karang yang sebenar?

Untuk pengetahuan anda, punca batu karang pundi kencing yang sebenar adalah disebabkan oleh lebihan kristal atau hablur yang membentuk air kencing.

Ia kemudiannya akan tersimpan di dalam pundi kencing lantas membuat batu karang ini terbentuk.

Sebenarnya, pundi kencing manusia berupaya untuk mengeluarkan lebihan kristal ini melalui air kencing.

Ia akan dibuang dari tubuh badan melalui sistem perkumuhan sama ada melalui zakar untuk lelaki atau faraj untuk perempuan.

Pun begitu, terdapat beberapa kondisi yang akan
menjejaskan keupayaan pundi kencing
 untuk dikosongkan sepenuhnya termasuklah:

Pundi kencing neurogenik rosak

Keradangan pundi kencing

Pembengkakan kelenjar prostat

Peralatan perubatan (katerer pundi kencing)

Batu karang pada tempat lain seperti buah pinggang

Pada awal artikel, ada dinyatakan persoalan sama ada tidak berdehem semasa membuang air kecil boleh jadi punca batu karang pundi kencing. Jom ikuti ulasan berikut.

Tidak berdehem ketika kencing juga boleh jadi punca?

Hakikatnya, sehingga kini tiada kajian yang kata bahawa tidak berdehem ketika membuang air kecil boleh jadi punca batu karang pundi kencing.

Pun begitu, ia masih boleh jadi faktor risiko ekoran air kencing yang tidak habis boleh mengakibatkan ia tersimpan lantas membentuk batu karang.

Selain itu, perbuatan ini juga adalah penting untuk melawaskan air kencing terutamanya buat mereka yang
mengalami masalah kencing tidak lawas.

Dalam erti kata yang lebih mudah, ia masih belum dibuktikan oleh sains namun kita tidak wajar untuk mengambil risiko ini!

Tidak ada salahnya jika berdehem seketika 2 ke 3 kali semasa membuang air kecil untuk melancarkan aliran air kencing bukan?

Ini rawatan penderita batu karang!

Penting untuk kalian tahu bahawa kebanyakan batu karang yang ukurannya kurang daripada 4 milimeter (mm) akan keluar dengan sendiri melalui saluran air kencing.

Akan tetapi, pesakit masih memerlukan rawatan lanjutan sekiranya batu karang itu tidak dapat keluar selepas tempoh pemerhatian dan berterusan menjadi teruk.

Bagi pakar mengukur tahap keterukan ini, mereka akan bergantung kepada diagnosis klinikal serta tindak balas dari penderita melalui rasa sakit yang dialami.

Selain itu, kalian juga perlu tahu bahawa ia mungkin akan membesar dan menyebabkan komplikasi seperti
halangan dan jangkitan pada pundi kencing pula
.

Jangan pula anda menyangka bahawa batu karang pundi kencing yang dialami itu sudah sembuh dengan sendiri kerana ia mungkin boleh hadir tanpa disertai dengan rasa sakit.

Sekiranya anda mengesyaki diri mengalami kondisi ini, segera berjumpa doktor untuk mendapatkan konsultasi berkenaan lokasi, saiz dan jenis batu karang yang dialami.


Perkara Ibu Perlu Tahu Sebelum Anak Mula Makan, Penting Elak Si Manja Tercekik!

Ibu sudah bersedia memberikan makanan solid pertama untuk bayi? Tetapi ibu tahu tak ada beberapa
makanan pejal
 untuk bayi yang mungkin tidak sesuai diberikan?

Ikuti penjelasan dalam perkongsian Hello Doktor ini…

Makanan solid pertama untuk bayi 6 bulan ke atas

Seperti yang sudah diketahui kebanyakan ibu,
makanan pejal
 boleh mula diperkenalkan sebaik sahaja si manja menginjak usia 6 bulan.

Dalam keseronokan memperkenalkan makanan pejal, ibu masih perlu meneruskan
penyusuan eksklusif susu badan
 sehingga si manja berusia 2 tahun.

Ini kerana makanan pejal yang diberikan boleh dianggap sebagai
complementary food
 – berfungsi sebagai pelengkap kepada penyusuan susu ibu atau
susu formula.

Tetapi adakah anak sudah bersedia menerima makanan solid pertamanya?

Secara amnya, terdapat beberapa tanda yang boleh dikenal pasti sebagai petunjuk si manja
bersedia untuk menerima makanan pejal,
 seperti:

Anak mampu duduk dengan sedikit atau tanpa sokongan

Anak mempunyai kawalan kepala yang baik

Anak membuka mulut dan mencondongkan badan ke depan apabila ditawarkan makanan

Untuk mendapatkan lebih banyak info tentang Keibubapaan, sila dapatkannya
di sini.

Memperkenalkan makanan pejal untuk bayi

Sebaiknya ketika memperkenalkan makanan solid pertama untuk bayi, anda digalakkan untuk memberikan sejenis makanan pada satu-satu masa.

Ini membolehkan anda melihat sama ada si manja mempunyai masalah dengan makanan tersebut seperti
alahan makanan
.

Anda juga disarankan menunggu antara tempoh 3 hingga 5 hari sebelum memperkenalkan makanan pejal untuk bayi yang lain.

Umumnya, terdapat 6 jenis makanan yang berpotensi menyebabkan alahan seperti:

Susu

Telur

Ikan

Kerang

Kekacang termasuk kacang tanah dan kacang soya

Gandum

Anda sebenarnya tidak perlu menangguhkan untuk
 memperkenalkan makanan-makanan yang berpotensi menyebabkan alahan
 ini.

Melainkan jika terdapat sejarah keluarga berkaitan alahan, anda disarankan untuk melakukan rundingan dengan pakar pemakanan kanak-kanak terlebih dahulu.

Minuman dan makanan solid pertama untuk bayi

Apabila anak berumur antara 6 hingga 12 bulan, terdapat beberapa jenis makanan dan minuman yang baik untuk si manja.

Memulakan corak pemakanan sihat ketika si manja masih kecil akan dapat membantu mempromosikan tabiat diet harian yang baik pada masa hadapan.

Paling penting, setiap makanan yang ingin diberikan harus bersesuaian dengan kemahiran pemakanan anak.

Sebagai contoh, bagi makanan solid pertama untuk bayi, haruslah lembut, halus teksturnya atau pada saiz yang mudah dimakan.

Makanan terbaik

Tawarkan pelbagai jenis
buah-buahan, sayur-sayuran,
 bijirin, daging dan produk tenusu.

Contohnya:

Buah-buahan:  Pisang, strawberi, pir, oren, tembikai atau avokado

Sayur-sayuran: Bayam, lobak merah, kacang pis atau
ubi keledek yang dimasak

Bijirin: Roti gandum atau pasta

Daging: Lembu, ayam atau ikan

Produk tenusu: Yogurt atau keju yang dipastur

Setelah anak berusia 12 bulan ke atas, mereka mungkin akan mengambil makanan pejal seperti apa yang anda makan.

Jadi pastikan anda menjadi
contoh teladan
 yang baik, ya?

Minuman terbaik

Apabila si manja berumur antara 6 hingga 12 bulan, anda boleh menawarkan mereka:

Air (Antara 118ml hingga 178ml sehari).

Susu badan (sekiranya masih melakukan penyusuan eksklusif) atau
susu formula.

Setelah anak berusia 12 bulan, anda boleh mula menawarkan
susu lembu
 yang diperkaya.

Rasa & tekstur

Mempelbagaikan rasa dan tekstur makanan solid pertama untuk bayi dapat membantunya:

Mengembangkan kemahiran motor halus (seperti mencubit dan mengambil makanan dengan jarinya)

Mengembangkan kemahiran mengunyah

Belajar untuk menerima dan menyukai pelbagai jenis makanan

Pelbagai jenis tekstur makanan boleh dicuba si manja seperti:

Halus –  seperti makanan puri

Dilenyekkan

Dicincang halus

Anda disyorkan memperkenalkan makanan pejal untuk bayi dalam tekstur halus atau dilenyek terlebih dahulu.

Makanan yang dicincang disarankan untuk diberi apabila anak semakin besar.

Penyediaan makanan solid pertama untuk bayi

Semasa menyediakan makanan untuk anda dan keluarga, perkara penting untuk diingat adalah mengenai keselamatan dan kebersihan.

Kanak-kanak berusia di bawah 5 tahun berisiko untuk menghidap penyakit bawaan makanan kerana sistem imun mereka masih dalam perkembangan.

Ikuti langkah mudah berikut untuk melindungi diri dan keluarga tersayang daripada
keracunan makanan
:

1. Cuci:

Basuh tangan dan sebarang permukaan di rumah dengan kerap

2. Berasingan:

Elakkan pencemaran silang.

Sebagai contoh, jangan gunakan papan pemotong yang sama untuk memotong daging atau makanan laut.

3. Memasak:

Guna suhu yang betul.
Makanan adalah selamat dimakan apabila suhu dalamannya cukup tinggi untuk membunuh kuman.

4. Penyejukkan:

Simpan dan sejukkan makanan dengan segera.
Pastikan makanan mudah rosak disimpan dalam peti sejuk dengan tempoh 2 jam.

Baca juga:

Ini Sebabnya Kenapa Bayi TAK Boleh Diberi 7 Makanan Ini Terlalu Awal, Tunggu Hingga 6 Bulan!

Bahaya tersedak makanan

Perkara paling membimbangkan adalah risiko si manja tersedak atau tercekik.

Namun, ia boleh dielakkan dengan memastikan anak:

Duduk sambil makan (tidak berbaring)

Duduk di kerusi tinggi atau tempat selamat yang lain

Elakkan makan di dalam kereta atau kereta sorong

Masak dan sediakan makanan dengan cara yang sesuai mengikut perkembangan anak

Perhatikan apa yang anak makan dan masukkan ke dalam mulutnya.

Cara penyediaan makanan boleh meningkatkan risiko tersedak.
Pastikan makanan yang bertekstur keras dimasak sehingga lembut bagi menghindari risiko anak tersedak.

Jangan lupa, potongkan makanan solid pertama untuk bayi dalam saiz yang lebih kecil, okay ibu?


Penyakit Tak Mengenal Jantina, Ada 7 Sakit Orang Perempuan Boleh 'Hinggap' Pada Lelaki

Ramai sering menganggap
penyakit seperti kanser payudara dan osteoporosis
 adalah eksklusif untuk mereka yang bergelar wanita.

Walau bagaimanapun, sedikit trivia berkenaan dengan hukum alam, ia tidak mempunyai sebarang bentuk diskriminasi.

Mungkin mereka lebih berisiko, namun lelaki juga boleh didiagnosis dengan masalah terbabit.

Artikel ini akan memperkenalkan 7 ‘penyakit wanita’ yang turut mempengaruhi kaum Adam.

#1 Osteoporosis, penyakit tulang rapuh

Osteoporosis agak popular dan jika anda perhatikan iklan di televisyen, kebanyakan penghidap (jika bukan semua) diperwatakkan oleh pelakon wanita.

Keadaan ini menyebabkan timbul salah faham berkenaan dengan maklumat demografi dan
risiko bagi penyakit tulang rapuh
.

Apabila tulang anda mengalami penurunan ketumpatan, ia mudah retak dan menyebabkan komplikasi serius.

Walaupun kajian menunjukkan setinggi 1 daripada 3 wanita menghidap masalah ini, namun lelaki juga tidak terlepas daripada didiagnosis walaupun tidak sekerap itu (1 daripada 5 lelaki).

Keadaan ini berlaku berikutan perubahan proses fisiologi wanita selepas
mereka mencapai usia menopaus
.

Namun, apabila mencecah usia 65 hingga 70 tahun, proses patologi penyakit berlaku pada kadar yang hampir sama bagi kedua-dua jantina.

#2 Kanser payudara, boleh didiagnosis pada lelaki

Walaupun payudara sering dianggap sebagai penyakit wanita, namun pernyataan tersebut adalah tidak tepat.

Kedua-dua lelaki dan wanita mempunyai tisu payudara. Cuma wanita mengalami
tumbesaran dan peningkatan pada jumlah tisu payudara
 akibat peningkatan hormon ketika mereka akil baligh.

Payudara lelaki akan kekal rata seumur hidup mereka.

Melalui fakta tersebut, kita boleh simpulkan segelintir lelaki berisiko untuk mendapat masalah kanser payudara walaupun sangat jarang berlaku.

Terdahulu, kajian menunjukkan
kira-kira 1 peratus lelaki berisiko mendapat masalah kanser ini
 namun insidennya semakin meningkat tahun demi tahun.

Oleh sebab ia merupakan satu bentuk tabu, keadaan kesihatan ini sukar dikesan pada peringkat awal, maka tahap kelangsungan hidup lelaki jauh lebih rendah berbanding dengan wanita yang turut mempunyai kanser payudara.

#3 Masalah berkaitan organ tiroid

Tiroid adalah organ kelenjar kecil yang terletak di bahagian bawah hadapan leher.

Ia merupakan satu organ yang penting dalam mengawal kadar metabolisme badan melalui penghasilan dan rembesan hormon.

Jika jumlah hormon yang dihasilkan berada di luar kawalan, ia boleh
menyebabkan masalah hipertiroid
.

Penghidap boleh mengalami simptom seperti:

Kelesuan

Mudah lupa

Rambut dan kulit kering dan kasar

Berat badan susut secara berlebihan

Apa akan terjadi jika jumlah hormon yang dihasilkan tidak mencukupi? Anda boleh didiagnosis dengan masalah hipotiroid.

Simptomnya adalah:

Lemah otot

Sukar tidur

Berat badan naik

Mudah marah

Walaupun keadaan kesihatan ini adalah 5 hingga 8 kali ganda lebih lazim didiagnosis dalam kalangan wanita, namun lelaki turut menjadi mangsa memandangkan mereka juga mempunyai organ tersebut.

#4 Kecelaruan tabiat pemakanan, hanya untuk wanita?

Apabila kita berbicara mengenai masalah tabiat pemakanan seperti
anoreksia dan bulimia
, jarang sekali kita terbayangkan lelaki.

Pasti gambaran wanita kurus kering bermain di fikiran anda.

Hakikatnya, 10 hingga 15 peratus daripada jumlah mereka yang didiagnosis terdiri daripada jantina lelaki.

Ia bukanlah satu penyakit yang eksklusif untuk wanita.

Atlet, individu obes, lelaki homoseksual dan transgender serta individu yang mempunyai
personaliti tertentu seperti mudah resah
,
perfectionist
 dan sebagainya berisiko untuk mendapat masalah ini.

Komplikasi serius seperti masalah jantung, osteoporosis, kegagalan organ dan kematian boleh berlaku jika ia tidak dirujuk kepada pakar.

#5 Jangkitan pundi kencing bukan penyakit wanita sahaja

Ya, wanita lebih mudah untuk mendapat jangkitan pundi kencing berikutan struktur uretra mereka yang lebih pendek.

Namun, lelaki juga boleh didiagnosis dengan masalah ini terutamanya bagi penghidap:

Masalah prostat bengkak

Batu karang

Kecacatan kongenital pada uretra

Mereka yang mengalaminya boleh mendapat simptom seperti:

Kerap kencing

Air kencing keruh

Tidak boleh tahan kencing

Rasa terbakar semasa kencing

Demam

#6 Kemurungan, turut dialami kaum Adam

Walaupun wanita adalah dua kali ganda lebih berisiko untuk didiagnosis dengan masalah kemurungan, tapi terdapat percanggahan berkaitan dengan maklumat tersebut.

Secara amnya,
lelaki dan wanita boleh menunjukkan simptom kemurungan yang berbeza
.

Lelaki lebih mudah untuk marah, tertekan dan hilang motivasi untuk melakukan sesuatu manakala wanita pula lebih kepada perasaan sedih dan sering menangis.

Keadaan ini menyukarkan proses diagnosis justeru ramai lelaki yang mengalami kemurungan tidak mendapatkan rawatan yang sepatutnya.

Mereka lebih cenderung untuk mencuba dadah terlarang, alkohol atau terlibat dalam aktiviti berisiko.

Lelaki juga
 lebih berisiko untuk berjaya membunuh diri sendiri
 sekiranya mereka mencubanya.

Tanpa rawatan, kemurungan boleh menyebabkan komplikasi yang boleh mengancam nyawa.

#7 Masalah autoimun lupus sering didiagnosis pada wanita

Dianggarkan 90 peratus wanita menghidap masalah autoimun ini.

Selebihnya adalah lelaki yang terkesima dengan diagnosis yang dikatakan ‘sangat jarang’ berlaku dalam jantina mereka.

Mereka yang mengalaminya boleh menunjukkan simptom seperti:

Bengkak dan sakit sendi

Lemah otot

Kelesuan ekstrem

Demam yang tidak diketahui puncanya

Keguguran rambut

Kaki bengkak

Mata bengkak

Sakit mulut

Kelenjar bengkak

Ruam merah persis bentuk rama-rama pada kawasan hidung dan pipi

Konklusi

Sekiranya anda didiagnosis dengan mana-mana masalah kesihatan seperti yang tersenarai, jangan ragu-ragu. Anda masih lelaki.

Lelaki juga boleh mendapat masalah yang sama seperti wanita.

Mungkin anda berasa
 tertekan selepas didiagnosis dengan kanser payudara
 namun rawatan awal boleh menyelamatkan nyawa anda.

Maka penting bagi setiap lelaki untuk memberikan perhatian terhadap simptom yang mungkin dialami kesan daripada ‘penyakit wanita’.


Tak Cukup Tidur? Cuba 9 Cara Hilangkan Lingkaran Hitam Bawah Mata

Hampir setiap orang pernah mengalami kondisi ‘mata panda’ namun tidak tahu cara hilangkan lingkaran hitam bawah mata.

Ia dipercayai berlaku akibat kurang tidur pada waktu malam serta beberapa lagi punca lain yang mungkin tidak disangka.

Jika kondisi ini terjadi, maka akan ‘kuranglah’ penampilan anda, bahkan penggunaan alat solek perlu dipraktikkan untuk menutup ‘cela’ ini.

Jangan risau, sebenarnya terdapat beberapa cara hilangkan lingkaran hitam bawah mata ini. Jom ikuti pendedahan kami!

Untuk mendapatkan lebih banyak info tentang Kesihatan Mata, sila dapatkan
di sini
.

Apa punca sebenar lingkaran hitam bawah mata?

Ramai yang percaya bahawa kondisi mata panda ini adalah disebabkan oleh kurang tidur dan anda tidak salah mengenainya.

Ini kerana kurang tidur akan membuatkan tisu pada sekitar kawasan bawah mata menjadi lebih gelap dan buruk.

Namun
anda juga perlu tahu bahawa terdapat punca lain ia berlaku
 seperti:

Tekanan
 – Melihat skrin gadjet terlalu lama boleh sebabkan tekanan pada mata sekali gus jejaskan saluran darah di sekitarnya

Usia
 – Penuaan akan mengakibatkan kulit sekitar mata menjadi lebih nipis

Genetik
 – Jika ada ahli keluarga yang mengalaminya, anda juga berisiko

Hormon
 – Kehamilan atau alami kitaran haid juga adalah antara puncanya

Nutrisi
 – Kurangnya pengambilan kumpulan vitamin seperti A, C, E & K

Alergi
 – Reaksi alahan akibat alergen juga adalah faktor kondisi ini terjadi

Dehidrasi
– Lingkaran ini adalah tanda tubuh badan anda kekurangan air

Cahaya matahari
 – Terdedah kepada sinar ultra ungu boleh menghasilkan melanin lantas membuat pigmen kulit mata lebih gelap

Tabiat buruk
 – Aktiviti menghisap rokok dan meminum alkohol boleh menjejaskan kulit serta merosakkan kesihatan individu

Jika sudah terjadi kondisi ini, apa perlu buat sebagai cara hilangkan hitam bawah mata?

Apa cara hilangkan lingkaran hitam bawah mata?

Pertama sekali, anda sangat disarankan untuk berjumpa doktor terlebih dahulu bagi mendapatkan rawatan atau ubatan sepatutnya.

Berikut adalah antara beberapa
 cara hilangkan hitam bawah mata yang kalian boleh cuba
:

#1. Gunakan rawatan berbentuk ubatan

Pelbagai jenis krim, gel atau losen yang mengandungi hydroquinone contohnya retinol sangat membantu dalam usaha mencerahkan kembali kulit gelap di bawah mata.

#2. Gunakan pelindung matahari setiap hari

Terutamanya ketika hari siang dan panas, pelindung matahari akan dapat membantu melindungi kulit anda yang akan mudah terdedah kepada sinaran ultra ungu.

Cara hilangkan lingkaran gelap bawah mata #3. Rawat alergi

Jika kondisi ini adalah disebabkan oleh alahan, sila rawat ia terlebih dahulu dengan mengambil antihistamine seperti mana yang telah dipreskripsikan oleh doktor.

#4. Amalkan diet pemakanan yang seimbang

Pengambilan
makanan dan minuman yang mengandungi kolagen
, vitamin, zat besi dan asid amino dalam usaha untuk menguatkan bahagian kulit bawah mata anda.

Dalam pada itu, elakkan daripada mengambil
makanan atau minuman yang mengandungi terlalu banyak garam
 kerana ia akan menyebabkan retensi cecair pada kulit.

Cara hilangkan lingkaran gelap bawah mata #5. Terapi kolagen

Lebih dikenali sebagai prosedur
microneedling
, ia mampu mengurangkan kedut, parut serta masalah pigmen kulit termasuklah lingkaran hitam bawah mata.

#6. Amalkan cara tidur yang sihat

Paling penting, kalian perlu tidur secukupnya pada waktu malam dan tempoh yang dipercayai adalah sekitar 7 ke 8 jam sehari untuk individu dewasa.

Semasa tidur pula, anda disarankan untuk menggunakan lebih bantal bagi mengelakkan cecair mata turun ke bawah lantas menyebabkan kondisi ini.

#7. Kekalkan hidrasi tubuh badan

Pakar menyarankan anda untuk minum 13 cawan air sehari untuk lelaki dan 9 cawan air sehari untuk wanita
bagi mengelakkan dehidrasi tubuh badan
.

Cara hilangkan lingkaran hitam bawah mata #8. Tuaman pek ais

Air batu mampu melegakan pembengkakan salur darah mata dengan menuamnya secara cermat dan perlahan pada bahagian sekitar mata anda.

#9. Sapukan dengan ramuan alternatif di rumah

Antara cara hilangkan lingkaran hitam bawah mata yang kalian boleh cuba sendiri di rumah adalah dengan menggunakan bahan-bahan seperti berikut:

Uncang teh

Ubi kentang

Tomato

Oren

Lemon

Avokado

Minyak badam

Air basuhan nasi

Jika anda ada masalah ini, anda boleh cuba salah satu yang kami cadangkan di atas, mana tahu ada yang serasi dengan anda. Selamat mencuba!


Kulit Anak Kering? Jom Ketahui Cara Penjagaannya

Anak anda ada tabiat menggaru? Hmmm…cuba perhatikan adakah
kulit
 anak kering? Jika ya, jom ketahui cara penjagaannya melalui perkongsian artikel dari Hello Doktor ini.

Memahami tentang kulit kering

Masalah kulit kering atau kerengsaan boleh dialami oleh sesiapa sahaja tanpa mengira peringkat usia. Sama ada kepada individu dewasa, kanak-kanak mahupun bayi kecil. Malahan, kanak-kanak atau bayi merupakan golongan yang lebih mudah diancam dengan
masalah kulit kering.
Keadaan ini disebabkan oleh kulit mereka yang sebenarnya lebih halus dan lembut berbanding individu dewasa, sekali gus mengakibatkan kulit mereka mudah terdedah untuk menjadi kering.

Keadaan kulit anak kering boleh berlaku disebabkan faktor seperti cuaca yang sejuk atau panas, penggunaan penyaman udara, klorin dalam air kolam,
air garam
 serta kualiti udara yang tercemar.

Selain faktor atau punca yang disebutkan di atas, perkara lain yang turut meningkatkan kecenderungan anak untuk mengalami
kulit
 yang kering adalah termasuk sejarah ahli keluarga dengan masalah alahan kulit, bahan kimia yang terkandung di dalam sabun mahupun detergen, pakaian dengan material sintetik dan alergi terhadap sesuatu jenis makanan mahupun minuman.

Secara umumnya, kulit kering dalam kalangan kanak-kanak, boleh dibahagikan kepada dua kumpulan:

Fisologi –
 Berlaku disebabkan pendedahan kepada cuaca dan suhu yang mengakibatkan dehidrasi, pendedahan atau sentuhan kepada bahan kimia yang menyebabkan kerengsaan kepada kulit dan sebagainya

Patologi
– Melibatkan keadaan kesihatan seperti psoriasis, Ichthyosis, keratosis pilaris, Seborrhoeic dermatitis dan sebagainya

Lapisan penghalang kulit

Di samping itu punca lain adalah disebabkan lapisan penghalang semula jadi mereka (
natural barrier layer
) mudah terjejas dan mengakibatkan kulit mereka kehilangan lembapan lebih cepat. Perunding dermatologi di London’s Cranley Clinic, Dr Nick Lowe menjelaskan, “Lapisan penghalang kulit merupakan satu-satunya ‘tempat’ perlindungan yang kita ada. Ia melindungi diri kita daripada
toksin
, air dan juga mengurangkan atau mengawal kehilangan haba.”

Tambah beliau lagi, kebanyakan lapisan ini akan mula terbentuk ketika bayi berusia 34 minggu dalam kandungan. Walau bagaimanapun, lapisan penghalang ini hanya akan menjadi matang sehinggalah bayi berusia enam bulan selepas dilahirkan. Sehingga ke saat itu, penting untuk anda menghindari sebarang bahan yang boleh menyebabkan kerengsaan kepada kulit bayi anda yang masih halus itu.

Menurut seorang lagi perunding dermatologi dari London’s Cadogan Clinic, Dr Susan Mayou, “Satu daripada lima kanak-kanak terdedah untuk mengalami masalah berkaitan alahan kulit. Sekiranya anda mempunyai
masalah kulit yang kering
, ini bererti lapisan penghalang kulit anda tidak begitu efektif dan ia akan menyebabkan anda lebih mudah mengalami kerengsaan. Kawasan tempat tinggal anda juga memainkan penting yang boleh meningkatkan risiko mengalami
masalah kulit yang kering
.”

Namun Dr Susan memberitahu, berita baik mengenai masalah berkaitan kulit ini adalah lebih kurang 50 peratus kanak-kanak dengan masalah kulit kering akan membesar dan tidak lagi berdepan dengan masalah kulit yang kering atau kerengsaan pada usia dua tahun, manakala lebih 90 peratus pula pada usia 15 tahun.

Cara penjagaan kulit anak kering

Berikut adalah beberapa langkah penjagaan untuk kulit anak kering:

Kurangkan masa mandi

Menurut pengarah dermatologi pediatrik di New York University School of Medicine, Seth Orlow, “Mandi akan mengeringkan kulit kerana ia menghilangkan
minyak
 semula jadi kulit bersama-sama kotoran lain. Tetapi ia tidak bermakna anak anda tidak perlu mandi.”

Cara yang terbaik bagi mengatasi masalah kulit anak kering adalah dengan mengurangkan tempoh mandi mereka. Jika anak anda selalu
mandi lebih 30 minit,
 maka kurangkannya menjadi 10 minit sahaja.

Elakkan daripada menggunakan air panas dan gunakan sabun pembersih badan tanpa wangian. Lebih baik jika ia merupakan sabun tanpa buih. Selepas mandi, jadikan satu rutin untuk menyapukan emolien (
emollient
) iaitu pelembap kulit.

Menggunakan pelembap

Sebaik sahaja anak anda selesai mandi, lapkan badannya dengan cepat dan sapukan pelembap segera. Tindakan meletakkan pelembap dalam tempoh beberapa minit selepas mandi akan dapat membantu mengekalkan air yang terdapat pada kulitnya. Sekiranya kulit anak kering lagi walaupun telah diletakkan
pelembap harian
, cuba beralih daripada losyen kepada penggunaan krim atau salap (
ointment
).

Salap merupakan satu pilihan terbaik dalam membantu mengekalkan kelembapan kulit tetapi ia boleh menyebabkan anak anda berasa berminyak. Keadaan ini sudah tentu akan menyebabkan ketidakselesaan kepada anak. Cara yang terbaik, pastikan anda menggunakannya dalam kuantiti yang sedikit dan gosokkan pada kulit dengan perlahan.

Penggunaan pelembap dua kali sehari juga dapat membantu mengurangkan masalah kulit anak kering. Sapukan sekali selepas mandi pagi dan sekali ketika waktu tengah hari.

Elakkan minyak zaitun atau minyak bunga matahari

Minyak zaitun merupakan antara pilihan tradisional bagi kegunaan mengurut bayi. Tetapi ada kajian yang mengatakan kepekatan asid oleik (
acid oleic
) yang tinggi dalam minyak zaitun dapat merosakkan lapisan penghalang kulit dan berpotensi mendatangkan lebih mudarat kepada keadaan sedia ada. Malahan ia cenderung menyebabkan perkembangan masalah
ekzema
 atopik.

Elakkan garam atau klorin

Air garam ataupun
air yang mengandungi klorin
 boleh menyebabkan kulit menjadi sangat kering. Jadi jika anda membawa si kecil mandi
laut
atau kolam renang, pastikan anda membilas badan mereka dengan air paip setelah selesai mandi. Jangan lupa untuk menyapu pelembap ketika kulit si kecil masih dalam keadaan lembap.

Gunakan humidifier

Jika berkemampuan, anda boleh menggunakan pelembap kabut sejuk (
cool mist humifier
) di kediaman anda. Sudah tentu fungsinya adalah untuk membantu melembapkan udara dan sekali gus mengurangkan masalah kulit anak yang kering.

Air yang mencukupi

Jika kulit anak kering, ini bermakna kadar kelembapan dalam badan mereka adalah tidak mencukupi. Pastikan si kecil
minum air dengan secukupnya
untuk menggantikan kelembapan yang tersejat daripada kulit mereka.

Sekiranya si kecil anda masih bayi, kekalkan dengan rutin menyusu badan atau susu formula untuk enam bulan pertama, melainkan doktor menasihatkan untuk
memberikan air kepada bayi
atas sebab-sebab tertentu.

Tetapi, minum air dalam jumlah yang banyak masih tidak akan dapat membantu mengatasi masalah kulit anak kering jika anda tidak membantu melembapkan kulit mereka dengan pelembap.

Cuaca panas

Berada di Malaysia, bererti anda tidak dapat lari daripada cuaca sejuk dan panas sepanjang tahun. Tetapi itu tidak bermakna anda boleh mengambil mudah mengenainya. Pastikan anda mengambil langkah penjagaan dengan melindungi si kecil daripada terkena
 selaran matahari
atau cuaca panas secara berlebihan.

Bahan-bahan tertentu

Elakkan daripada meletakkan bedak atau minyak wangi secara langsung kepada kulit anak anda. Sebaiknya anda disarankan untuk menggunakan produk pencuci tanpa pewangi atau produk pencuci khusus untuk bayi dan kanak-kanak. Ini terutamanya jika anak anda mempunyai kulit yang sensitif.

Pakaian dan kuku

Jika kulit anak anda sangat sensitif, jangan biarkan anak memakai pakaian yang ketat atau material kasar. Juga perlu diingat bahawa beberapa material kain, seperti bulu, boleh menjadi sangat menjengkelkan kepada kulit kering. Pastikan
kuku si manja sentiasa dipotong
 rapi dan pendek, jika kegatalan adalah masalah utama mereka.

Kesimpulannya

Jika kulit anak kering, pastikan anda tidak menganggap ia sebagai satu masalah remeh. Jika kita sebagai individu dewasa akan berasa stres apabila berdepan dengan rasa gatal dan tidak selesa akibat kulit kering atau kulit sensitif, bayangkan pula perasaan si kecil yang mengalaminya?

Hello Health Group
 tidak menyediakan nasihat perubatan, diagnosis, atau rawatan.